การประกอบธุรกิจของแต่ละสายผลิตภัณฑ์

ลักษณะผลิตภัณฑ์และบริการ

บริษัทดำเนินธุรกิจจำหน่ายปลีกผลิตภัณฑ์เครื่องสำอางและบำรุงผิวที่มีส่วนผสมของสารสกัดจากธรรมชาติ
ภายใต้แนวคิด บิวตี้ บุฟเฟต์, บิวตี้ คอทเทจ และเมด อิน เนเจอร์ โดยที่แนวคิด บิวตี้ บุฟเฟต์
และ บิวตี้ คอทเทจ จะถูกนำเสนอภายใต้รูปแบบร้านค้าปลีกที่มีลักษณะการออกแบบตกแต่งร้าน
บรรจุภัณฑ์ และผลิตภัณฑ์ภายในร้านที่แตกต่างกัน รวมทั้งได้รับวางตำแหน่งทางการตลาด ระดับราคา
และกลุ่มลูกค้าเป้าหมายที่ไม่เหมือนกัน ซึ่งร้านค้าปลีกภายใต้แนวคิด บิวตี้ บุฟเฟต์และ บิวตี้ คอทเทจ
ได้รับการเปิดสาขาตามศูนย์การค้าและย่านการค้าชั้นนำทั่วไป เช่น ห้างสรรพสินค้า
โมเดิร์นเทรดขนาดใหญ่ เป็นต้น ทั้งในกรุงเทพ ปริมณฑล และต่างจังหวัด
รวมทั้งได้เริ่มมีการขยายสาขา บิวตี้ บุฟเฟต์ สู่ประเทศเพื่อนบ้าน เช่น กัมพูชา เป็นต้น

ในไตรมาสที่ 2 ปี 2555 บริษัทได้เปิดตัวครีมอาบน้ำและโลชั่นบำรุงผิว ภายใต้แนวคิด เมด อิน
เนเจอร์โดยนำเสนอผลิตภัณฑ์จากธรรมชาติ
เพื่อวางจำหน่ายในร้านค้าปลีกขนาดใหญ่หรือโมเดิร์นเทรด
ซึ่งเป็นการขยายฐานลูกค้าและฐานการจำหน่ายให้กว้างขึ้นจากเดิม
และคาดว่าจะช่วยให้รายได้ของบริษัทเติบโตอย่างมีเสถียรภาพมากขึ้นในอนาคต

ผลิตภัณฑ์ที่วางจำหน่ายในภายใต้แนวคิด บิวตี้ บุฟเฟต์ บิวตี้ คอทเทจ และ เมด อิน เนเจอร์
เป็นผลิตภัณฑ์ที่บริษัทพัฒนาขึ้นร่วมกับผู้ผลิตจากโรงงานผลิตทั้งในประเทศไทยและต่างประเทศ
โดยการคัดเลือกและพัฒนานวัตกรรมด้านความงามทั้งวัตถุดิบและบรรจุภัณฑ์ที่ได้รับความนิยมของประเทศผู้นำด้านความงามทั้งของประเทศในแถบตะวันตกและตะวันออก
อาทิ ฝรั่งเศส สวิสเซอร์แลนด์ สหรัฐอเมริกา เกาหลี และญี่ปุ่น เป็นต้น
นำมาปรับปรุงและคัดเลือกให้เหมาะสมกับสภาพผิวและความนิยมของคนไทย
โดยใช้บรรจุภัณฑ์ที่ออกแบบขึ้นเองให้สอดคล้องกับแนวคิดและแบรนด์ของผลิตภัณฑ์
รายละเอียดผลิตภัณฑ์ที่บริษัทพัฒนาและจัดจำหน่ายมีดังต่อไปนี้

ผลิตภัณฑ์ภายใต้แนวคิด บิวตี้ บุฟเฟต์

[]

[]

“บิวตี้ บุฟเฟต์”
เป็นแนวคิดในการนำเสนอรูปแบบการผสมผสานระหว่างแนวคิดของธุรกิจร้านอาหารบุฟเฟต์เข้ากับธุรกิจค้าปลีกเครื่องสำอาง
ทำให้เกิดความแตกต่างและโดดเด่น
โดยการประยุกต์แนวคิดของการรับประทานอาหารประเภทบุฟเฟต์
ที่มีอาหารให้เลือกชิมและลองหลากหลายประเภท ตกแต่งอย่างสวยงามน่าสนใจ
และหลังจากที่เลือกลองชิมอย่างเต็มที่แล้ว
ผู้บริโภคจะสามารถเลือกสรรสิ่งที่ต้องการมากที่สุดได้อย่างมั่นใจ เช่นเดียวกันกับการวางรูปแบบร้าน
บิวตี้ บุฟเฟต์ ที่มีสินค้าหลากหลายให้เลือกสรร
มุ่งเน้นการตกแต่งที่มีสีสันโดดเด่นและการให้บริการที่เป็นกันเอง
เพื่อให้ลูกค้าสามารถทดลองใช้ผลิตภัณฑ์ได้อย่างเต็มที่
ก่อนที่จะทำการตัดสินใจเลือกซื้อผลิตภัณฑ์ที่เหมาะสมที่สุดสำหรับตนเองโดยร้าน บิวตี้ บุฟเฟต์
จะมีหุ่นพ่อครัวตั้งอยู่ที่หน้าร้านเป็นเอกลักษณ์เพื่อดึงดูดลูกค้า
ซึ่งถูกออกแบบมาให้เข้ากับสโลแกนของร้านคือ “The Most Delicious Beauty Shop in
Town” หรือ “สวยอร่อยหลากหลายสไตล์บุฟเฟต์”ทั้งนี้ แนวคิดที่สำคัญของ บิวตี้ บุฟเฟต์ คือ

หยิบง่าย ชิมง่าย Easy Access

มีหลากหลายให้เลือก Variety

ครบทุกความต้องการ All in One

คุ้มค่า คุ้มราคา Reasonable Price

สนุกสนานและตื่นเต้น Fun and Excitement

และเพื่อให้สอดคล้องกับแนวคิดของบุฟเฟต์ ผลิตภัณฑ์ที่จัดจำหน่ายภายใต้ร้าน บิวตี้ บุฟเฟต์
จะถูกนำเสนอด้วยแบรนด์ที่หลากหลาย (Multibrands) โดยแต่ละแบรนด์ได้รับการคัดสรร
กำหนดเอกลักษณ์ ระดับราคา
และตำแหน่งทางการตลาดที่แตกต่างกันเพื่อให้สามารถตอบสนองความต้องการของกลุ่มลูกค้าเป้าหมายที่แตกต่างกันด้วย
ซึ่งทำให้ บิวตี้ บุฟเฟต์ มีกลุ่มลูกค้าที่กว้างขวางและครอบคลุมมากยิ่งขึ้น

ปัจจุบันผลิตภัณฑ์ที่จำหน่ายในร้าน บิวตี้ บุฟเฟต์ แบ่งออกได้เป็นผลิตภัณฑ์เครื่องสำอาง (Make-up)
ผลิตภัณฑ์บำรุงผิว (Skin care) และอุปกรณ์เสริม (Accessories)
โดยผลิตภัณฑ์ทั้งหมดจะถูกจัดจำหน่ายภายใต้ 4 แบรนด์อันเป็นลิขสิทธิ์ของบริษัท (Private label)
ดังนี้

[]

เป็นแบรนด์สำหรับผลิตภัณฑ์เครื่องสำอางและอุปกรณ์เสริมสำหรับการแต่งหน้า ได้รับการวางรูปแบบ
สีสัน เอกลักษณ์ของบรรจุภัณฑ์
และระดับราคาให้เหมาะสมกับกลุ่มลูกค้าวัยทำงานไปจนถึงช่างแต่งหน้ามืออาชีพ
โดยผลิตภัณฑ์ที่จำหน่ายภายใต้แบรนด์ GINO McCray ได้รับการแบ่งย่อยออกเป็น 4 ซีรี่ส์ ได้แก่
Pro Make-Up,Pink Passion,Heritage และ The Artist
ซึ่งแต่ละซีรี่ส์จะมีโทนของสีสันที่แตกต่างกันรวมทั้งมีเอกลักษณ์และตำแหน่งสินค้าของแต่ละซีรีย์ให้ลูกค้าสามารถเลือกได้ตามต้องการ

  ----------------------------------- -----------------------------------
  []                                  []

  []                                  []
  ----------------------------------- -----------------------------------

[]

เป็นแบรนด์สำหรับผลิตภัณฑ์เครื่องสำอางและอุปกรณ์เสริมสำหรับการแต่งหน้า เช่นเดียวกันกับ GINO
McCray
แต่ได้รับการวางรูปแบบและสีสันของผลิตภัณฑ์ให้เหมาะกลุ่มลูกค้าวัยรุ่นหรือผู้ที่เพิ่งเริ่มแต่งหน้า
จึงมีสีสันที่สดใสและทันสมัย รวมทั้งมีระดับราคาที่ต่ำกว่า GINO McCray

[]

[]

เป็นแบรนด์สำหรับผลิตภัณฑ์เพื่อการบำรุงผิวทั่วไปในชีวิตประจำวัน (Personal
care)ซึ่งผลิตจากสารสกัดจากธรรมชาติ ครอบคลุมการดูแลผิวพรรณทั่วร่างกาย เช่น ครีมอาบน้ำ
แชมพู ครีมนวดผม ครีมบำรุงผิวหน้าและผิวกาย ครีมขัดผิว ครีมบำรุงมือและเท้า เป็นต้น
โดยนำเสนอสารที่สกัดจากธรรมชาติที่มีคุณสมบัติในการบำรุงที่ล้ำลึก

  ----------------------------------- -----------------------------------
  []                                  []

  []                                  []
  ----------------------------------- -----------------------------------

[]

เป็นแบรนด์สำหรับผลิตภัณฑ์เพื่อการบำรุงผิวซึ่งมีคุณสมบัติเฉพาะ (Functional skin care)
เสริมจุดเด่นลดจุดด้อย เช่น ผลิตภัณฑ์บำรุงผิวหน้าขาวใส ผลิตภัณฑ์ลดกระชับสัดส่วน
ผลิตภัณฑ์ลดจุดด่างดำ ลดริ้วรอย เป็นต้น

  ----------------------------------- -----------------------------------
  []                                  []

  []                                  
  ----------------------------------- -----------------------------------

ผลิตภัณฑ์ภายใต้แนวคิด บิวตี้ คอทเทจ

[]

[]

“บิวตี้ คอทเทจ” เป็นแนวคิดในการนำเสนอผลิตภัณฑ์ที่สกัดจากวัตถุดิบธรรมชาติ
ผนวกเข้ากับการตกแต่งร้านและออกแบบบรรจุภัณฑ์ในรูปแบบย้อนยุค (vintage)
เน้นส่วนผสมที่ลงตัวระหว่างศิลปะและงานฝีมือ (Art & Craft) โดยที่การตกแต่งร้านค้า
รวมทั้งผลิตภัณฑ์ในร้านค้า บิวตี้ คอทเทจ ได้รับออกแบบตกแต่งในสไตล์ศิลปะจากธรรมชาติ
ผสมผสานกับความอ่อนหวานของผู้หญิงตะวันตกในยุควิคตอเรียน ภายใต้สโลแกน “Natural
Crafted Beauty” หรือ “ความงามที่รังสรรค์จากธรรมชาติ”
ซึ่งก่อให้เกิดความเรียบหรูลงตัวอย่างมีระดับ

ผลิตภัณฑ์ในร้านค้าปลีกภายใต้แนวคิด บิวตี้ คอทเทจ ทั้งหมดจัดจำหน่ายภายใต้แบรนด์ “Beauty
Cottage” เพียงแบรนด์เดียว (Single Brand) โดยแบ่งออกเป็น 3 ประเภท ได้แก่
ผลิตภัณฑ์เครื่องสำอาง ผลิตภัณฑ์บำรุงผิว และอุปกรณ์เสริม
โดยจะให้ความสำคัญกับการคัดเลือกวัตถุดิบจากธรรมชาติหลากชนิด อาทิ สารสกัดจากดอกไม้ ผลไม้
ผัก สมุนไพร และพืชพรรณต่างๆที่มีความโดดเด่นในคุณสมบัติ เช่น การบำรุงผิว กักเก็บความชุ่มชื้น
กระชับผิว ลดริ้วรอย รวมทั้งเสริมสร้างความกระจ่างใสให้กับผิว

ร้าน บิวตี้ คอทเทจ มีความโดดเด่นในการจำหน่ายผลิตภัณฑ์สำหรับบำรุงผิว
โดยการจัดกลุ่มผลิตภัณฑ์ตามคุณสมบัติเด่นของสารสกัดจากธรรมชาติที่เป็นส่วนประกอบสำคัญ
ตัวอย่างเช่น กลุ่มผลิตภัณฑ์สารสกัดจากโปรตีนนมและวอลนัต ประกอบไปด้วยครีมอาบน้ำ ครีมขัดผิว
ครีมบำรุงผิวกาย และสเปรย์บำรุงผิวกายล มีคุณสมบัติช่วยให้ผิวกระชับและขาวกระจ่าง
กลุ่มผลิตภัณฑ์สารสกัดจากผลโอลีฟ ประกอบไปด้วยครีมบำรุงผิวหน้า เซรั่มสำหรับดวงตาและผิวหน้า
และครีมนวดหน้า มีคุณสมบัติบำรุงผิว สร้างความชุ่มชื้น ลดเลือนริ้วรอย
เป็นต้นซึ่งการจัดกลุ่มผลิตภัณฑ์ในลักษณะดังกล่าว
จะช่วยให้ผู้บริโภคสามารถเลือกสรรชุดผลิตภัณฑ์ตามคุณสมบัติที่ต้องการได้อย่างครบวงจร

  ----------------------------------- -----------------------------------
  []                                  []

  []                                  []

  []                                  []
  ----------------------------------- -----------------------------------

สำหรับผลิตภัณฑ์เครื่องสำอาง ร้าน บิวตี้ คอทเทจ
เน้นการจำหน่ายเครื่องสำอางที่มีสีสันอันสกัดจากธรรมชาติตามแนวคิดของความงามที่รังสรรค์จากธรรมชาติ
เช่น อายแชว์โดว์ และบรัชออน ซึ่งมีส่วนผสมของสีสันที่สกัดจากพืชตระกูลเบอรี่ เป็นต้น
รวมทั้งมีคุณสมบัติในการบำรุงผิวด้วยส่วนผสมของวิตามินอี คอลลาเจน ว่านหางจระเข้ ฯลฯ
อันเป็นส่วนประกอบเสริมในตัวผลิตภัณฑ์ นอกจากนี้ บางสาขาของ บิวตี้ คอทเทจ
มีการให้บริการนวดหน้าบำรุงผิวเพื่อเพิ่มความครบวงจรของการให้บริการอีกด้วย

[]

ทั้งนี้ ผลิตภัณฑ์ของ บิวตี้ คอทเทจได้รับการกำหนดตำแหน่งทางการตลาด (Market Position)
ในระดับที่พรีเมี่ยมกว่า บิวตี้ บุฟเฟต์ โดยมีระดับราคาที่สูงกว่า
และมุ่งเน้นกลุ่มลูกค้าเป้าหมายอันเป็นกลุ่มที่ให้ความสำคัญกับการบำรุงลึกล้ำจากธรรมชาติ
ในขณะที่ผลิตภัณฑ์ของ บิวตี้ บุฟเฟต์ จะมุ่งเน้นกลุ่มลูกค้าเป้าหมายที่ชื่นชอบสีสันสดใส หลากหลาย
ต้องการความทันสมัยอยู่เสมอ

ผลิตภัณฑ์ภายใต้แนวคิด เมด อิน เนเจอร์

[]

[]

ในไตรมาสที่ 2 ปี 2555 บริษัทได้เปิดตัว “เมด อิน เนเจอร์”
ซึ่งเป็นแนวคิดผลิตภัณฑ์จากธรรมชาติภายใต้สโลแกน “Live a Natural Life”
รวมทั้งใช้รูปแบบบรรจุภัณฑ์ลักษณะสีสันธรรมชาติ
โดยนำเสนอผลิตภัณฑ์คุณภาพสูงที่สามารถเข้าถึงผู้บริโภคได้ในวงกว้าง (Premium Mass)
ผ่านช่องทางร้านค้าปลีกขนาดใหญ่หรือโมเดิร์นเทรด ซึ่งในเบื้องต้น บริษัทได้เปิดตัวครีมอาบน้ำ
และโลชั่นบำรุงผิว เพื่อการทดสอบตลาด เนื่องจากผลิตภัณฑ์ประเภทบำรุงผิว (Skin care)
มีสัดส่วนการจำหน่ายสูงสุดของผลิตภัณฑ์เกี่ยวกับความงาม
และมีแผนจะทำการขยายประเภทของผลิตภัณฑ์เพิ่มขึ้นในอนาคต

นโยบายที่สำคัญในการดำเนินงาน

รายได้ส่วนใหญ่ของบริษัทมาจากการจำหน่ายสินค้าผ่านสาขาร้านค้าปลีก
ดังนั้นการกำหนดนโยบายหลักจึงมุ่งเน้นการบริหารจัดการสาขาอย่างมีประสิทธิภาพ
รวมทั้งมีนโยบายสนับสนุนอื่นๆ ได้แก่ นโยบายการคัดเลือกทำเลที่ตั้งสาขา นโยบายการกำหนดราคา
และนโยบายการบริหารจัดการสินค้า เป็นต้น
เพื่อให้การขยายตัวของธุรกิจเป็นไปได้อย่างราบรื่นและตอบสนองความพึงพอใจสูงสุดของลูกค้า
ดังมีรายละเอียดต่อไปนี้

-   นโยบายการบริหารจัดการธุรกิจ

บริษัทมีการบริหารธุรกิจในรูปแบบของ Home Model ดังภาพ

+---------------------------------+------------------------------------+
| []                              | นโยบาย                             |
|                                 | ในการบริหารจัดการสาขาร้านค้าปลีกของบริษัท |
|                                 | มีหลักการสำคัญคือองค์ประกอบในร้านค้าจะต้อง |
|                                 | ประกอบกันอย่างลงตัวและส่งเสริมซึ่งกันและกัน |
|                                 | เปรียบเสมือนบ้านซึ่งต้องมีฐานราก เสา คาน  |
|                                 | และหลังคา เชื่อมต่อเป็นอันหนึ่งอันเดียวกัน    |
|                                 | จึงจะเกิดความมั่นคงแข็งแรง สวยงาม       |
|                                 | และอยู่อาศัยได้อย่างสบายใจ              |
|                                 |                                    |
|                                 | ร้านค้าปลีกก็เป็นเฉกเช่นเดียวกัน           |
|                                 | ทุกๆองค์ประกอบตั้งแต่รูปแบบการตกแต่ง      |
|                                 | ผลิตภัณฑ์ การบริหารจัดการ รวมไปถึงการขาย |
|                                 | จะต้องผสมผสานได้สัดส่วนที่ลงตัว           |
|                                 | จึงจะสามารถส                        |
|                                 | ร้างยอดขายและสร้างความพึงพอใจต่อลูกค้าได้ |
+---------------------------------+------------------------------------+

ทั้งนี้ ส่วนประกอบของ Home Model สื่อถึงความหมายและความสำคัญดังนี้

หลังคา ได้แก่ ลูกค้า (Customer) ซึ่งเปรียบเสมือนหลังคาบ้าน
หรือจุดสูงสุดของการขายที่ครอบคลุมให้ทุกองค์ประกอบคงอยู่ได้
บริษัทมุ่งเน้นการสร้างความสัมพันธ์อันดีกับลูกค้า ศึกษารสนิยมและความต้องการของลูกค้า
นำเสนอสินค้าและกิจกรรมการส่งเสริมการขายที่เหมาะกับลูกค้าแต่ละราย
รวมทั้งปฏิบัติกับลูกค้าเป็นคนสำคัญและให้เกียรติ

คาน ได้แก่ การสร้างยอดขาย (Sale
Volume)ซึ่งเปรียบเสมือนการต่อยอดขายให้สูงขึ้นเพื่อรองรับหลังคาซึ่งเป็นฐานลูกค้า
บริษัทมีการตั้งเป้ายอดขายทั้งในภาพรวมและเป้ารายสาขา
โดยมีการติดตามเป้าเป็นระยะอย่างสม่ำเสมอเพื่อให้สามารถปรับ
กลยุทธ์ได้อย่างทันท่วงที มีการประเมินประสิทธิภาพในการขายโดยการวัดจำนวนคนที่เข้าร้าน
จำนวนบิล ยอดขายต่อบิล และจำนวนสมาชิก เป็นต้น
ซึ่งสามารถวัดผลการดำเนินงานของพนักงานและวัดผลของกิจกรรมส่งเสริมการขายด้วย นอกจากนี้
บริษัทมีการฝึกอบรมพนักงานถึงเทคนิคในการสร้างยอดขาย เช่น
วิธีการขายในช่วงที่ลูกค้าน้อยและลูกค้ามาก วิธีดึงดูดลูกค้าให้เข้าร้าน เป็นต้น

เสา 4 ต้น ซึ่งเปรียบเสมือนส่วนที่ค้ำยันและสัมผัสกับลูกค้า ก่อให้เกิดยอดขาย ได้แก่

ร้านค้า (Shop) การตกแต่งร้านเป็นส่วนหนึ่งของการสร้างบรรยากาศในการขาย
การตกแต่งร้านค้าปลีก บิวตี้ บุฟเฟต์ และ บิวตี้ คอทเทจ จะมีแนวทางเป็นของตนเอง
และมีมาตรฐานเป็นไปในแนวเดียวกันทุกร้าน เพื่อสร้างให้ลูกค้าเกิดความคุ้นเคย
สามารถเข้าซื้อได้ทุกสาขา

ผลิตภัณฑ์ (Product) นอกเหนือจากคุณภาพของผลิตภัณฑ์และความสวยงามของบรรจุภัณฑ์แล้ว
บริษัทยังให้ความสำคัญต่อรายละเอียดในการนำเสนอผลิตภัณฑ์ เช่น วิธีการเรียงสินค้า
การจัดสินค้าโชว์ สินค้าตัวอย่างเพื่อการทดลองใช้ (tester) ความเป็นระเบียบของป้ายราคา
เป็นต้น ซึ่งมีส่วนช่วยในการดึงดูดความสนใจของลูกค้าที่เข้าร้าน

พลังการขาย (Sale Force) หมายถึงประสิทธิภาพของพนักงานขาย
ซึ่งบริษัทมีนโยบายการอบรมพนักงานเพื่อให้มีความรู้เกี่ยวกับตัวผลิตภัณฑ์และการบริการเป็นมาตรฐานเดียวกัน
มีการจัดจำนวนพนักงานขายให้เหมาะสมกับขนาดของร้านค้าและความหนาแน่นของลูกค้าในพื้นที่
เพื่อให้การขายมีประสิทธิผลสูงสุด

เครื่องมือการตลาด (Marketing Tools) หมายถึงการส่งเสริมการขายในรูปแบบต่างๆ
ซึ่งบริษัทจัดให้มีขึ้นอย่างต่อเนื่องเพื่อรักษาฐานลูกค้าเดิมและเพิ่มฐานลูกค้าใหม่
บริษัทมีนโยบายจัดสรรกิจกรรมทางการตลาดในรูปแบบใหม่เพื่อตอบสนองความต้องการและไลฟ์สไตล์ของลูกค้าที่มีอยู่เพื่อให้ครอบคลุมความต้องการของลูกค้าให้มากที่สุด
ด้วยการกำหนดรูปแบบกิจกรรมทางการตลาดสำหรับสมาชิกและลูกค้าทั่วไปที่มิใช่สมาชิก
เพื่อให้มีกิจกรรมร่วมกันอย่างต่อเนื่อง นอกจากนี้ บริษัทมีโครงการรับประกันความพึงพอใจ
โดยการรับคืนสินค้าภายใน 14 วัน นับจากวันที่ออกใบเสร็จรับเงิน
ลูกค้าสามารถรับเงินคืนหรือขอเปลี่ยนสินค้า ณ สาขาที่ซื้อสินค้า ทั้งนี้
นโยบายดังกล่าวเป็นไปเพื่อให้ลูกค้าเกิดความมั่นใจในคุณภาพสินค้าของบริษัท
โดยที่ผ่านมามีลูกค้าจำนวนน้อยมากที่ต้องการขอคืนสินค้า

ฐานราก ได้แก่ การจัดการ (Management)
ซึ่งเป็นสิ่งที่ช่วยรองรับและเสริมให้เสาแข็งแรงและคงอยู่ในสภาพดี
โดยฝ่ายจัดการทำหน้าที่ดูแลภาพรวมขององค์กร ทั้งในด้านการบริหารสินค้า บุคลากร
งานเอกสารต่างๆ เพื่อให้การดำเนินงานของร้านค้าปลีกเป็นไปอย่างราบรื่นและมีประสิทธิภาพสูงสุด

-   นโยบายการคัดเลือกทำเลที่ตั้งสาขา

การเติบโตของธุรกิจบริษัทขึ้นอยู่กับการขยายสาขาร้านค้าปลีก
ซึ่งทำเลที่ตั้งของสาขาถือเป็นปัจจัยสำคัญที่จะทำให้ร้านค้าปลีกประสบความสำเร็จ
ในปัจจุบันบริษัทมีนโยบายการตั้งสาขาส่วนใหญ่ในศูนย์การค้า
เนื่องจากเป็นศูนย์กลางการคมนาคมและมีความสะดวกในการบริหารจัดการ
บริษัทขยายสาขาในหลากหลายห้างสรรพสินค้า เช่น เซ็นทรัลพลาซ่า โรบินสัน เดอะมอลล์ เมเจอร์
รวมถึงซุปเปอร์มาเก็ตขนาดใหญ่ เช่น โลตัส บิ๊กซี เป็นต้น
จากการที่ร้านค้าของบริษัทได้รับความสนใจและเป็นที่ยอมรับของศูนย์การค้าต่างๆ
ทำให้บริษัทได้รับการจัดอันดับให้เป็นลูกค้ารายสำคัญ (Key account)
ส่งผลให้มีข้อได้เปรียบในการเลือกทำเลที่ตั้ง กล่าวคือเมื่อศูนย์การค้าจะดำเนินการเปิดสาขาใหม่
จะทำการส่งแปลนพื้นที่มาให้บริษัทคัดเลือกทำเลเปิดร้านค้า
โดยบริษัทมีข้อพิจารณาในการเลือกพื้นที่ดังนี้

พิจารณาภาพรวม เช่น ศูนย์การค้าดังกล่าวอยู่ในจังหวัดใด
อยู่ใกล้แหล่งชุมชนหรือมหาวิทยาลัยหรือไม่ รายได้ต่อคนของประชากรในพื้นที่ เป็นต้น

พิจารณาพื้นที่ในห้าง เช่น อยู่ในจุดที่มีประชากรเดินผ่านหนาแน่นหรือไม่ เช่น อยู่ใกล้กับศูนย์อาหาร
โรงภาพยนตร์ ซุปเปอร์มาร์เก็ต หรืออยู่ในแนวการวางบันไดเลื่อน เป็นต้น

หลังจากพิจารณาทำเลที่มีความเหมาะสมในเบื้องต้นแล้ว บริษัทจะทำการวิเคราะห์ยอดขายล่วงหน้า
โดยเปรียบเทียบกับยอดขายของสาขาในจังหวัดเดียวกันหรือใกล้เคียงกัน
และคำนวณสัดส่วนค่าเช่าพื้นที่ต่อยอดขาย
เนื่องจากค่าเช่าพื้นที่นับเป็นค่าใช้จ่ายคงที่ที่มีนัยสำคัญที่สุดในการบริหารจัดการร้านค้า
หากสัดส่วนที่คำนวณได้อยู่ในระดับที่ยอมรับได้บริษัทจึงจะดำเนินการเช่าพื้นที่เพื่อเปิดสาขา
อย่างไรก็ตามบริษัทอาจพิจารณาเปิดสาขาในสถานที่ที่มีอัตราค่าเช่าสูง
ถ้าเล็งเห็นว่าการเปิดสาขาในทำเลนั้นๆมีส่วนในการส่งเสริมภาพลักษณ์หรือเป็นการประชาสัมพันธ์บริษัท
เช่น สาขาในสถานีรถไฟฟ้า BTS หรือห้างสรรพสินค้าใจกลางกรุงเทพมหานครเป็นต้น

ทั้งนี้ บริษัทจะทำการวิเคราะห์ผลประกอบการของแต่ละสาขาอย่างต่อเนื่อง
โดยอาจพิจารณาปิดสาขาที่ผลประกอบการไม่เป็นที่น่าพอใจและไม่สามารถพัฒนายอดขายให้เพิ่มขึ้นได้ในระยะเวลา
6 เดือน ซึ่งตั้งแต่ปี 2552 จนถึงเดือน ธันวาคม 2555 มีสาขาที่ปิดตัวลงเป็นจำนวนเพียง 3 สาขา
จากจำนวนสาขาทั้งสิ้น 180 สาขาโดยมีสาเหตุจากการเปลี่ยน layout
ของห้างซึ่งมีผลกระทบต่อจำนวนคนที่ผ่านหน้าร้าน เป็นต้น
(ไม่รวมการปิดสาขาชั่วคราวเนื่องจากเหตุการณ์ไฟไหม้ย่านราชประสงค์และอนุสาวรีย์ชัยสมรภูมิในปี
2553 และเหตุการณ์น้ำท่วมในปี 2554 ซึ่งสาขาที่ปิดชั่วคราวดังกล่าว
ปัจจุบันได้เปิดดำเนินการใหม่เรียบร้อยแล้ว)

-   นโยบายการกำหนดราคา

ฝ่ายบริหารให้ความสำคัญต่อการนำเสนอผลิตภัณฑ์ใหม่อย่างต่อเนื่องเพื่อตอบสนองต่อกระแสนิยมของผู้บริโภคที่เปลี่ยนแปลงตลอดเวลา
โดยฝ่ายพัฒนาผลิตภัณฑ์ร่วมกับฝ่ายการตลาดจะทำการการออกแบบแนวคิดและสูตรของผลิตภัณฑ์ในเบื้องต้น
ให้สอดคล้องกับความต้องการของตลาด
โดยจะทำการกำหนดช่วงราคาที่เหมาะสมกับสภาพตลาดคู่แข่งขันทางตรงและทางอ้อม
รวมทั้งสอดคล้องช่วงราคาของผลิตภัณฑ์ที่มีอยู่เดิม
จากนั้นจึงประสานงานกับโรงงานผู้ผลิตในการวางแผนการผลิต
โดยการควบคุมวัตถุดิบและค่าใช้จ่ายในการผลิตให้อยู่ในระดับราคาที่ได้ตั้งไว้

ทั้งนี้ นโยบายการกำหนดราคาดังกล่าว
เป็นลักษณะการกำหนดราคาก่อนแล้วจึงวางแผนการผลิตให้สอดคล้องกับราคาที่ตั้งไว้
ซึ่งมีข้อดีคือสามารถควบคุมช่วงราคาของผลิตภัณฑ์ทั้งหมดให้สอดคล้องกันและอยู่ในระดับที่แข่งขันในตลาดได้
รวมทั้งสามารถควบคุมอัตรากำไรขั้นต้นให้อยู่ในระดับที่เหมาะสม

-   นโยบายการบริหารจัดการสินค้า

นอกเหนือจากการบริหารจัดการสาขาให้มีความน่าสนใจและมีประสิทธิภาพแล้ว
ปัจจัยสำคัญที่มีผลกระทบต่อการดำเนินธุรกิจของบริษัทคือการบริหารจัดการสินค้า
เนื่องจากผลิตภัณฑ์ของบริษัทมีความหลากหลายและมีจำนวนชิ้นที่มาก
อีกทั้งมีวันหมดอายุที่แน่นอนโดยที่ส่วนใหญ่จะหมดอายุภายในเวลาโดยเฉลี่ยประมาณ 2.5 - 5
ปีนับจากวันที่ผลิต
ดังนั้นบริษัทจึงต้องกำหนดนโยบายในการบริหารสินค้าคงคลังให้สอดประสานกันระหว่างคลังใหญ่และคลังหน้าร้านสาขาทั้งหมด
เพื่อลดความเสี่ยงของสินค้าเสื่อมสภาพ และความเสี่ยงในการขายสินค้าหมดอายุต่อลูกค้า
ซึ่งอาจมีผลกระทบในทางลบต่อภาพลักษณ์ของบริษัท รวมทั้งความเสี่ยงจากสินค้าสูญหาย
ซึ่งอาจมีผลกระทบต่อต้นทุนของบริษัทได้ โดยนโยบายที่สำคัญในการบริหารสินค้าคงคลัง ได้แก่

  นโยบายการบริหารคลังสินค้า

บริษัทมีการนำโปรแกรมคอมพิวเตอร์ C-Smile
มาใช้ในการบริหารจัดการสินค้าคงเหลือของคลังใหญ่ และเชื่อมต่อเข้ากับระบบPOS (Point of
Sales) ซึ่งใช้ในการบริหารการขายและสินค้าคงคลังหน้าร้านสาขา
โดยยอดสรุปสินค้าของทุกร้านสาขาจะถูกเชื่อมต่อเพื่ออัพเดทข้อมูลกับคลังใหญ่
ทำให้คลังใหญ่สามารถตรวจสอบรายละเอียดสินค้าคงเหลือของทั้งระบบได้
โดยยอดคงเหลือของสินค้าคงคลังของสาขาจะได้รับการตรวจนับจริงทุกเดือน

ทั้งนี้ บริษัทใช้นโยบายการบริหารคลังสินค้าแบบเข้าก่อนออกก่อน (First in – First out)
โดยให้ความสำคัญกับการออกแบบจัดเรียงสินค้าหน้าร้านให้สอดคล้องกับนโยบาย
ทำให้สินค้ามีการหมุนเวียนตามที่ควร
และนอกจากนี้คลังใหญ่จะเป็นผู้ตรวจสอบอายุคงเหลือของสินค้าทุกชิ้นอย่างสม่ำเสมอและมีนโยบายในการจัดการสินค้าโดยแบ่งแยกตามอายุคงเหลือของสินค้า
ดังนี้

กรณีที่สินค้ามีอายุคงเหลือ 15 เดือน จะได้รับการจัดเข้ากลุ่มสินค้าเฝ้าระวัง
โดยบริษัทจะทำการคำนวณระยะเวลาในการขายหมด (Covered day)
ซึ่งดูจากจำนวนสินค้าที่เหลือ ต่อ อัตราการขายสินค้า ซึ่งหากคำนวณแล้วมีความเสี่ยงที่จะขายไม่หมด
บริษัทจะส่งแจ้งพนักงานหน้าร้านทำการกระตุ้นยอดขายของสินค้าตัวนั้น
โดยฝ่ายพัฒนาผลิตภัณฑ์และจัดซื้อ
พร้อมทั้งฝ่ายปฎิบัติการขายจะติดตามปริมาณคงเหลือของสินค้าในกลุ่มนี้เพื่อวางแผนการจัดการและการสั่งซื้อต่อไป

กรณีที่สินค้ามีอายุคงเหลือประมาณ 8 - 12 เดือน
ฝ่ายสินค้าคงคลังจะแจ้งฝ่ายพัฒนาผลิตภัณฑ์และจัดซื้อ ฝ่ายปฎิบัติการขาย
และฝ่ายการตลาดเพื่อประสานงานในการจัดโปรโมชั่นกระตุ้นยอดขายด้วยมาตรการต่างๆตามลำดับ
เพื่อให้สามารถระบายสินค้าได้รวดเร็วและมิให้มีสินค้าคงค้าง

กรณีที่สินค้ามีอายุคงเหลืออยู่ในช่วง 5 - 7 เดือน การมีการจัดโปรโมชั่นในระดับที่มากขึ้น เช่น
การจัด Clearance Sales เพื่อกระตุ้นการหมุนของสินค้า

หากสินค้ามีอายุคงเหลือน้อยกว่า 4 เดือน
จะไม่มีการส่งจากคลังใหญ่ไปจำหน่ายที่หน้าร้านสาขาโดยเด็ดขาด ซึ่ง
ที่ผ่านมาไม่เคยเกิดกรณีที่สินค้าคงค้างอยู่ในคลังจนมีอายุคงเหลือน้อยกว่า 4 เดือนมาก่อน

ทั้งนี้ โปรแกรมคอมพิวเตอร์ C-Smile และ POS นอกเหนือจากใช้ในการบริหารสินค้าคงคลังแล้ว
ยังมีส่วนสำคัญในการจัดเก็บข้อมูลของลูกค้าและข้อมูลการขายสินค้า โดย
ระบบจะมีการบันทึกข้อมูลทั่วไปของลูกค้า วันที่ซื้อ รวมทั้งข้อมูลสินค้าที่ซื้อทั้งหมด
ซึ่งเป็นประโยชน์ในการบริหารลูกค้าสัมพันธ์ หรือ CRM (Customer Relationship
Management)

  นโยบายการตั้งค่าเผื่อสินค้าเสื่อมสภาพ

บริษัทมีนโยบายในการตั้งค่าเผื่อสินค้าเสื่อมสภาพโดยพิจารณาจากอายุของสินค้า
โดยแบ่งประเภทสินค้าออกได้เป็น 2 ประเภทหลัก คือ สินค้าสำเร็จรูปและบรรจุภัณฑ์
ในส่วนของสินค้าสำเร็จรูป จะมีการแบ่งย่อยออกเป็นหลายชนิด เช่น เครื่องสำอาง
ผลิตภัณฑ์บำรุงผิวหน้า ผลิตภัณฑ์บำรุงผิวกาย ผลิตภัณฑ์สำหรับเส้นผม กิ๊ฟเซ็ท เป็นต้น
ซึ่งจะมีการกำหนดนโยบายการตั้งสำรองแตกต่างกันเนื่องจากแต่ละประเภทมีอายุที่แตกต่างกัน
โดยจะมีการตั้งสำรองสูงสุดที่ร้อยละ 100 เมื่อสินค้ามีอายุมากกว่า 3 ปี แต่อย่างไรก็ตาม ณ
31ธันวาคม 2555 มีสินค้าสำเร็จรูปที่มีอายุเกินกว่า 1 ปีจำนวน 0.05 ล้านบาท
(ไม่รวมคลังสินค้าชำรุด) และไม่มีสินค้าสำเร็จรูปที่มีอายุเกินกว่า 2 ปี
สำหรับบรรจุภัณฑ์ซึ่งมีอายุการเก็บยาวกว่าสินค้าสำเร็จรูป ณ 31ธันวาคม 2555
มีบรรจุภัณฑ์ที่มีอายุอยู่เกินกว่า 2 ปีจำนวน 0.17 ล้านบาท

ทั้งนี้ นโยบายสำหรับสินค้าที่ชำรุดเสียหาย หมดอายุ
หรือบรรจุภัณฑ์ที่เลิกผลิตแล้วและไม่สามารถนำกลับมาใช้ใหม่ได้
บริษัทจะทำการแยกไว้เป็นคลังสินค้าชำรุดซึ่งจะทำการตั้งสำรองสินค้าเสื่อมสภาพร้อยละ 100
และถูกแยกไว้ต่างหากเพื่อรอทำลายตามหลักเกณฑ์ของกรมสรรพากร
อย่างไรก็ตามที่ผ่านมายังไม่เคยมีกรณีการโอนย้ายสินค้าไปยังคลังสินค้าชำรุดเนื่องจากสินค้าหมดอายุ

  นโยบายการป้องกันการสูญหายของสินค้า

แม้ว่าบริษัทจะมีการตรวจนับสินค้าคงเหลือหน้าร้านสาขาอย่างสม่ำเสมอทุกเดือน
แต่เนื่องจากลักษณะเฉพาะของสินค้าที่เป็นชิ้นขนาดเล็กจำนวนมาก
จึงมีความเสี่ยงที่จะเกิดการสูญหายได้ง่าย
ดังนั้นบริษัทจึงมีนโยบายการกำหนดงบประมาณรายเดือนจำนวนหนึ่งเพื่อเป็นค่าตอบแทนในการดูแลสินค้าให้กับพนักงานขายหน้าร้านทุกสาขา
โดยหากสาขาใดไม่มีสินค้าสูญหาย
พนักงานขายของสาขาดังกล่าวจะได้รับค่าตอบแทนดังกล่าวเต็มจำนวนทุกเดือน
แต่ในกรณีที่สาขาใดมีสินค้าสูญหาย
บริษัทมีนโยบายในการดำเนินการให้พนักงานชดใช้สินค้าสูญหายในระดับที่เหมาะสมโดยมุ่งเน้นให้พนักงานปฏิบัติหน้าที่รับผิดชอบเป็นทีม
โดยที่ผ่านมาสินค้าของบริษัทมีการสูญหายน้อยมากหรือคิดเป็นสัดส่วนโดยเฉลี่ยน้อยกว่าร้อยละ 0.3
ของยอดขายโดยรวม

การตลาดและภาวะการแข่งขัน

ช่องทางการจัดจำหน่าย

ช่องทางการจัดจำหน่ายของบริษัทสามารถแบ่งออกได้เป็น 5 ช่องทาง ดังต่อไปนี้

(1) สาขาของบริษัท

ช่องทางการจำหน่ายผลิตภัณฑ์ช่องทางหลักของบริษัทคือการจำหน่ายผ่านสาขาในลักษณะของร้านค้าปลีก
(Retail shop) ภายใต้แนวคิด บิวตี้ บุฟเฟต์ และ บิวตี้ คอทเทจ ซึ่งกระจายอยู่ทั่วประเทศ
บริษัทมีสัดส่วนการจัดจำหน่ายผ่านสาขาโดยเฉลี่ยสำหรับปี 2554 –ปี 2555 ประมาณร้อยละ 95
ของรายได้จากการขายโดยรวม โดยร้าน บิวตี้ บุฟเฟต์ เริ่มเปิดสาขาแรกในปี 2549
ที่ห้างสรรพสินค้าเซ็นทรัล สาขาวงศ์สว่าง ในขณะที่ร้าน บิวตี้ คอทเทจ
เริ่มเปิดสาขาแรกในไตรมาสที่ 3 ปี 2554 ที่ห้างสรรพสินค้าเซ็นทรัลพลาซ่า สาขาลาดพร้าว
และได้ขยายตัวอย่างต่อเนื่องโดยมีจำนวนสาขา ณ สิ้นปี 2554 – 31ธันวาคม 2555
ดังปรากฏในตาราง

จำนวนสาขาแบ่งตามภูมิภาค

  ----------------------- ----------- ------------- -------------- ----------
  พื้นที่                     จำนวนสาขา                 จำนวนสาขา      
                          บิวตี้ บุฟเฟต์                 บิวตี้คอทเทจ      

                          2554        2555          2554           2555

  กรุงเทพมหานครและปริมณฑล   63          68            6              15

  ภาคกลาง                 9           10            -              3

  ภาคเหนือ                 4           7             1              2

  ภาคตะวันออกเฉียงเหนือ      6           12            1              4

  ภาคตะวันออก              16          19            2              4

  ภาคตะวันตก               9           10            -              1

  ภาคใต้                   13          16            -              2

  รวม                     120         142           10             31

  แฟรนไชส์                 6           6             -              -

  สาขาต่างประเทศ           -           1             -              -

  รวมทั้งสิ้น                 126         149           10             31
  ----------------------- ----------- ------------- -------------- ----------

จำนวนสาขาแบ่งตามศูนย์สรรพสินค้า

  ------------------ -------------- ------------- -------------------- -------------
  ศูนย์สรรพสินค้า        จำนวนสาขา บิวตี้                จำนวนสาขาบิวตี้คอทเทจ   
                     บุฟเฟต์*                                            

                     2554           2555          2554                 2555

  เทสโก้ โลตัส         42             52            1                    1

  บิ๊กซี                27             31            1                    3

  เซ็นทรัล พลาซ่า       16             17            4                    12

  เดอะมอลล์           6              6             2                    4

  โรบินสัน             4              4             -                    1

  เมเจอร์ ซีนีเพล็กซ์     4              4             -                    -

  สถานีรถไฟฟ้าบีทีเอส    4              4             -                    -

  อื่นๆ                17             24            2                    10

  รวม                120            142           10                   31

  แฟรนไชส์            6              6             -                    -

  สาขาต่างประเทศ      -              1             -                    -

  รวมทั้งสิ้น            126            149           10                   31
  ------------------ -------------- ------------- -------------------- -------------

(2) โมเดิร์นเทรด (Modern Trade)

ร้านค้าปลีกขนาดใหญ่ หรือ Modern Trade เป็นช่องทางใหม่ที่บริษัทเริ่มทำการจัดจำหน่ายผลิตภัณฑ์
เมด อิน เนเจอร์ ในช่วงกลางปี 2555 โดยมุ่งเน้นการวางจำหน่ายในซุปเปอร์มาร์เก็ตขนาดใหญ่
เช่นวิลล่ามาร์เก็ต ท๊อปส์ ฟู๊ดแลนด์ กัวเม่ร์มาเก็ต (เดอะมอลล์) โกลเด้นเพลส ฟูจิซุปเปอร์มาเก็ต
7-catalog เป็นต้น โดยการวางตำแหน่งสินค้าเป็น Premiummass กล่าวคือ
เป็นสินค้าคุณภาพสูงที่เหมาะกับกลุ่มเป้าหมายวงกว้าง ในระดับราคาที่แข่งขันได้

บริษัทเริ่มจัดจำหน่ายผลิตภัณฑ์ เมด อิน เนเจอร์ ผ่านโมเดิร์นเทรดในเดือนเมษายน 2555
ที่ฟู๊ดแลนด์เป็นแห่งแรก โดยในปี 2555 บริษัทมียอดขายคิดเป็นสัดส่วนร้อยละ 0.89
ของรายได้จากการขายรวม

(3) ขายส่ง

บริษัทมีการจัดจำหน่ายสินค้าในลักษณะการขายส่งให้แก่คู่ค้าที่มีวัตถุประสงค์จะนำผลิตภัณฑ์ของบริษัทไปจำหน่ายยังพื้นที่ที่ยังไม่มีสาขาของบริษัทครอบคลุมไปถึง
อย่างไรก็ตาม บริษัทมิได้มุ่งเน้นการกระจายสินค้าในรูปแบบการขายส่ง
โดยรายได้จากการจัดจำหน่ายในส่วนนี้มีแนวโน้มลดลงตามลำดับเมื่อบริษัทเปิดสาขาเพิ่มซึ่งจะครอบคลุมการกระจายสินค้าในหลายพื้นที่มากขึ้น
ทั้งนี้ บริษัทมีสัดส่วนการจัดจำหน่ายผ่านการขายส่งโดยเฉลี่ยสำหรับปี 2553 –ปี 2555
ประมาณร้อยละ 1 ของรายได้จากการขายโดยรวม

(4) แฟรนไชส์

ในอดีตที่ผ่านมา บริษัทมีนโยบายการขยายสาขาร้านค้าปลีก บิวตี้ บุฟเฟต์
โดยการเปิดให้ผู้ที่สนใจขอแฟรนไชส์เพื่อไปดำเนินการด้วยตนเองบ้าง แต่ในปัจจุบัน
บริษัทมีนโยบายการขยายสาขาภายในประเทศด้วยตนเอง และขณะนี้ไม่มีนโยบายเปิดให้
แฟรนไชส์ในประเทศอีกต่อไป โดยมีแฟรนไชส์ที่ยังเปิดดำเนินการอยู่ทั้งหมดเป็นจำนวน 6 สาขา
อย่างไรก็ตามบริษัทยังคงให้สิทธิในการจัดจำหน่ายต่อเนื่องสำหรับผู้ที่เคยดำเนินการแฟรนไชส์กับบริษัทมาในอดีต
โดยมีการจัดทำสัญญาแฟรนไชส์เป็นลายลักษณ์อักษรเพื่อความชัดเจนในการบริหารจัดการ ทั้งนี้
บริษัทมีสัดส่วนการจัดจำหน่ายผ่านแฟรนไชส์โดยเฉลี่ยสำหรับปี 2553 –ปี 2555 ประมาณร้อยละ 3
ของรายได้จากการขายโดยรวม

(5) ตัวแทนจำหน่ายต่างประเทศ

การจัดจำหน่ายสินค้าในตลาดต่างประเทศ
บริษัทมีนโยบายสรรหาตัวแทนจำหน่ายที่มีความเชี่ยวชาญในท้องถิ่นเพื่อจัดจำหน่ายผลิตภัณฑ์ของบริษัท
เนื่องจากบริษัทยังขาดความชำนาญในพื้นที่ รวมทั้งขั้นตอนและกฎเกณฑ์การจัดตั้งสาขาในต่างประเทศ
ในปี 2555 บริษัทได้เริ่มมีการจัดจำหน่ายผ่านตัวแทนในประเทศกัมพูชาเป็นแห่งแรก
ในรูปแบบของร้านค้าปลีก บิวตี้ บุฟเฟต์
ซึ่งบริษัทมีการควบคุมรูปแบบการตกแต่งและคุณภาพในการบริการของร้านค้าให้เป็นไปในมาตรฐานเดียวกับสาขาในประเทศไทย

บริษัทเริ่มจัดจำหน่ายผลิตภัณฑ์ที่ประเทศกัมพูชาในเดือนกุมภาพันธ์ 2555 โดยปี 2555
มียอดขายรวมคิดเป็นสัดส่วนร้อยละ 0.4 ของรายได้จากการขายรวม

กลยุทธ์ทางการตลาด

บริษัทวางแนวคิดกลยุทธ์ทางการตลาดโดยพิจารณาจากพัฒนาการด้านพฤติกรรมการซื้อของลูกค้า
โดยผู้บริหารมองว่าสำหรับอุตสาหกรรมผลิตภัณฑ์เครื่องสำอางและบำรุงผิว
ในอดีตลูกค้าจะให้ความสำคัญกับตัวผลิตภัณฑ์หรือมีความภักดีต่อผลิตภัณฑ์ (Product loyalty)
ค่อนข้างมาก แต่มีแนวโน้มลดลงตามลำดับ
เนื่องจากผู้ผลิตสามารถพัฒนาผลิตภัณฑ์ให้มีคุณสมบัติที่ใกล้เคียงกันและมีคุณภาพทัดเทียมกันมากขึ้น
ดังนั้น
การแข่งขันในปัจจุบันและแนวโน้มในอนาคตสำหรับตลาดผลิตภัณฑ์เครื่องสำอางและบำรุงผิวจะแข่งขันกันด้วยการสร้างความภักดีต่อตราสินค้า
(Brand loyalty) และสร้างมูลค่าเพิ่มให้กับตราสินค้า (Brand value) อย่างไรก็ตาม
การสร้างแบรนด์แต่ละแบรนด์จะไม่สามารถจับตลาดหรือตอบสนองความต้องการของผู้บริโภคได้ทุกกลุ่ม
ดังนั้นบริษัทจึงมุ่งเน้นกลยุทธ์ในการสร้างแบรนด์ที่หลากหลาย
สร้างความเชื่อมั่นและมูลค่าเพิ่มให้กับแต่ละแบรนด์ และกำหนดตำแหน่งทางการตลาดที่แตกต่างกัน
เพื่อให้ครอบคลุมความต้องการของลูกค้าได้กว้างขึ้น
รวมทั้งให้ความสำคัญกับการรักษาฐานลูกค้าเดิมของแต่ละแบรนด์
โดยบริษัทได้วางกลยุทธ์ทางการตลาดดังต่อไปนี้

-   กลยุทธ์การสร้างแบรนด์

ในปัจจุบันบริษัทประสบความสำเร็จในการสร้างแนวคิดหรือแบรนด์ของ บิวตี้ บุฟเฟต์ และ บิวตี้
คอทเทจ ให้เป็นที่รู้จักและจดจำของผู้บริโภคกลุ่มเป้าหมาย
และมีรายได้หลักจากการจำหน่ายผลิตภัณฑ์ผ่านสาขาของร้านค้าปลีกดังกล่าว
รวมทั้งได้เปิดตัวผลิตภัณฑ์ภายใต้แนวคิด เมด อิน
เนเจอร์เพื่อนำเสนอสินค้าต่อผู้บริโภคในวงกว้างมากขึ้นโดยผ่านช่องทางโมเดิร์นเทรด
โดยกลยุทธ์ในการสร้างแบรนด์ของบริษัท มีแนวคิดดังนี้

-   การสร้างเอกลักษณ์เฉพาะตัว

ปัจจัยหลักที่บริษัทมุ่งเน้นในการสร้างให้แบรนด์เป็นที่จดจำของผู้บริโภค
คือการสร้างเอกลักษณ์เฉพาะตัวให้กับแบรนด์ (Brandidentity) เช่น บิวตี้ บุฟเฟต์
มีเอกลักษณ์ของความหลากหลายสไตล์อาหารบุฟเฟต์ หรือ บิวตี้ คอทเทจ
มีเอกลักษณ์ของความเรียบหรูมีระดับ หรือ เมด อิน เนเจอร์มีเอกลักษณ์ที่สื่อถึงธรรมชาติ เป็นต้น
ซึ่งบริษัทได้ทำการออกแบบตัวผลิตภัณฑ์ บรรจุภัณฑ์
รวมทั้งการตกแต่งหน้าร้านให้สอดคล้องกับเอกลักษณ์ของแต่ละผลิตภัณฑ์
โดยเอกลักษณ์ดังกล่าวจะเป็นปัจจัยสำคัญในการกำหนดกลุ่มเป้าหมาย ระดับราคา
และวิธีการทำการตลาดสำหรับแบรนด์ดังกล่าว ทั้งนี้
บริษัทมีนโยบายในการพัฒนาแนวคิดหรือแบรนด์ใหม่ๆที่มีแนวคิดแตกต่างจากเดิม
เพื่อจับตลาดลูกค้าเป้าหมายที่ไม่ทับซ้อนกับกลุ่มลูกค้าเดิม
ซึ่งจะเป็นการกระจายความเสี่ยงในการพึ่งพิงแบรนด์ใดแบรนด์หนึ่งและคาดว่าจะส่งผลให้บริษัทเติบโตอย่างมีเสถียรภาพมากยิ่งขึ้นในอนาคต

-   การสร้างความแตกต่างในการให้บริการ

บิวตี้ บุฟเฟต์ และ บิวตี้ คอทเทจ มิได้มุ่งเน้นเฉพาะการจัดจำหน่ายผลิตภัณฑ์แต่เพียงอย่างเดียว
แต่จะมีการนำเสนอแนวคิดด้านความงามครบวงจรควบคู่ไปด้วย
ซึ่งลูกค้าที่เข้ามาในร้านจะได้รับการให้บริการที่เป็นกันเอง
พนักงานที่ผ่านการอบรมตามมาตรฐานของบริษัทสามารถแนะนำวิธีการแต่งหน้าให้เหมาะสมกับลักษณะเฉพาะของลูกค้าแต่ละราย
รวมทั้งแนะนำผลิตภัณฑ์ที่เหมาะกับสภาพผิว
โดยมีวัตถุประสงค์ให้ลูกค้าเกิดความสบายใจที่จะเลือกซื้อสินค้า
เกิดความเชื่อมั่นและเข้าถึงสินค้าของบริษัทได้มากขึ้น
ซึ่งลักษณะการบริการที่ผู้บริโภคได้รับจะแตกต่างกันกับการให้บริการในร้านค้าปลีกเครื่องสำอางที่มีระดับราคาใกล้เคียงกัน

-   การสร้างแบรนด์เพื่อจับตลาดในช่องทางการจัดจำหน่ายอื่นๆ

การสร้างแบรนด์ใหม่เพื่อสร้างตลาดในช่องทางการจัดจำหน่ายช่องทางใหม่
เป็นกลยุทธ์ทางการตลาดอีกรูปแบบหนึ่งของบริษัท โดยในปี 2555 บริษัทได้พัฒนาแบรนด์ เมด อิน
เนเจอร์เพื่อจำหน่ายในโมเดิร์นเทรด ซึ่งเป็นช่องทางที่แตกต่างไปจากเดิมเพื่อเพิ่มฐานลูกค้า
โดยในอนาคตบริษัทมีนโยบายการสร้างแบรนด์เพื่อจัดจำหน่ายสินค้าที่เกี่ยวกับความงามเพิ่มขึ้นเพื่อเข้าจับตลาดในช่องทางการจัดจำหน่ายอื่นๆอย่างต่อเนื่อง

กลยุทธ์การรักษาฐานลูกค้า

นอกเหนือจากการพัฒนาแนวคิดหรือแบรนด์ใหม่เพื่อเจาะตลาดกลุ่มลูกค้าเป้าหมายในระดับต่างๆแล้ว
การรักษาฐานลูกค้าเดิม หรือสร้างการซื้อซ้ำต่อเนื่อง
ถือเป็นปัจจัยสำคัญยิ่งในการดำรงอยู่ของธุรกิจและการสร้างเสถียรภาพของรายได้
ดังนั้นบริษัทจึงให้ความสำคัญกับกลยุทธ์ในการรักษาฐานลูกค้า ดังนี้

-   การเพิ่มช่องทางในการเข้าถึงสินค้า

บริษัทมีนโยบายในการขยายสาขาอย่างต่อเนื่อง
โดยเริ่มจากการเปิดสาขาในกรุงเทพมหานครและปริมณฑลเพื่อให้เป็นที่รู้จักของผู้บริโภค
และกระจายออกสู่ภูมิภาคต่างๆ โดยปัจจุบัน บิวตี้ บุฟเฟต์ มีสาขากระจายอยู่ทั่วทุกภาคของประเทศ
และ บิวตี้ คอทเทจ ได้เริ่มขยายตัวสู่หัวเมืองใหญ่ในภูมิภาคต่างๆ ทั้งนี้
เพื่อให้ลูกค้าสามารถเข้าถึงสินค้าและซื้อซ้ำได้โดยสะดวก
รวมทั้งเกิดการจดจำภาพลักษณ์ของสินค้าได้ นอกจากนี้
บริษัทมีแผนที่จะเพิ่มช่องทางการจัดจำหน่ายผ่านระบบพาณิชย์อิเล็คทรอนิกส์ (E-commerce)
สำหรับผลิตภัณฑ์ของ บิวตี้ บุฟเฟต์ และ บิวตี้ คอทเทจ เพื่อเพิ่มความสะดวกให้กับลูกค้า
รวมทั้งเพิ่มช่องทางในการเข้าถึงสินค้า

-   รักษาคุณภาพของผลิตภัณฑ์ควบคู่ไปกับการพัฒนาผลิตภัณฑ์ใหม่อย่างต่อเนื่อง

คุณภาพของสินค้าเป็นปัจจัยสำคัญในการสร้างอัตราการซื้อซ้ำของลูกค้า
หากสินค้ามีคุณภาพที่ดีและราคาที่เหมาะสม
ผู้บริโภคจะเกิดความพึงพอใจและมีทัศนคติที่ดีต่อแบรนด์ของบริษัท
ดังนั้นบริษัทจึงมุ่งเน้นการพัฒนาและรักษาคุณภาพของผลิตภัณฑ์ที่เหมาะสมกับสภาพผิวและสีผิวของคนไทย
โดยมีการทดสอบผลิตภัณฑ์ที่สั่งผลิตทุกครั้งเพื่อให้มั่นใจถึงระดับคุณภาพและความเหมาะสมต่อผู้ใช้ที่กำหนดไว้
นอกจากนี้บริษัทให้ความสำคัญต่อการออกผลิตภัณฑ์ใหม่อย่างต่อเนื่องเพื่อตอบสนองต่อกระแสนิยมของผู้บริโภค
เนื่องจากตลาดเครื่องสำอางมีการเปลี่ยนแปลงรูปแบบความนิยมอยู่ตลอดเวลา
ประกอบกับมีเครื่องสำอางแบรนด์ใหม่ๆจากต่างประเทศ โดยเฉพาะจากเกาหลี และญี่ปุ่น
ที่เข้ามาจับตลาดในกลุ่มลูกค้าเป้าหมายที่ใกล้เคียงกับของบริษัท
ดังนั้นบริษัทจึงมีกลยุทธ์ในพัฒนาผลิตภัณฑ์โดยการสำรวจความนิยมทั้งตลาดในประเทศไทยและตลาดต่างประเทศอย่างต่อเนื่อง
เพื่อนำมาพัฒนารูปแบบให้ทันต่อกระแสนิยมของผู้บริโภค
โดยบริษัทมีนโยบายเปิดกว้างสำหรับการสรรหาผู้ผลิต
ทั้งผู้ผลิตในประเทศซึ่งเป็นบริษัทของไทยที่มีศักยภาพหรือผู้ผลิตสัญชาติต่างประเทศ เช่น
บริษัทญี่ปุ่นที่มาตั้งโรงงานในประเทศไทย รวมถึงการสั่งผลิตจากโรงงานที่ตั้งอยู่ในต่างประเทศ เช่น
ประเทศเกาหลี เป็นต้น เพื่อให้สามารถพัฒนาคุณภาพสินค้าให้เหมาะสมกับการแข่งขัน
และตอบสนองต่อความต้องการของผู้บริโภคได้รวดเร็วและครบถ้วนยิ่งขึ้น

-   การบริหารลูกค้าสัมพันธ์

บริษัทพัฒนาระบบเทคโนโลยีสารสนเทศสำหรับการจัดเก็บฐานข้อมูลลูกค้า
เพื่อวัตถุประสงค์ในการบริหารลูกค้าสัมพันธ์ หรือ CRM (Customer Relationship
Management) ซึ่งมีส่วนทำให้สามารถตอบสนองความต้องการของลูกค้าได้อย่างเฉพาะเจาะจง
โดยระบบการบริหารลูกค้าสัมพันธ์จะเริ่มต้นจากการส่งเสริมให้ลูกค้าสมัครสมาชิก
จูงใจโดยการให้ส่วนลดสำหรับสมาชิก
และมีโปรโมชั่นการสมัครสมาชิกโดยไม่เสียค่าใช้จ่ายในช่วงเปิดสาขา
หรือเมื่อซื้อสินค้าครบตามมูลค่าที่กำหนดไว้ ซึ่งมีมูลค่าไม่สูงนัก
เพื่อกระตุ้นให้ลูกค้าใช้สิทธิในการสมัคร ซึ่งเมื่อลูกค้าเข้าเป็นสมาชิกแล้ว
บริษัทจะทำการเก็บฐานข้อมูลส่วนบุคคลทั่วไป อาทิ ที่อยู่ อายุ เพศ การศึกษา ฯลฯ
รวมทั้งเก็บข้อมูลการซื้อสินค้าของลูกค้าแต่ละราย เช่น รูปแบบการซื้อ ความถี่ ผลิตภัณฑ์ที่ซื้อบ่อย
ความเห็นต่อผลิตภัณฑ์ ความต้องการเฉพาะเจาะจงต่างๆ เป็นต้น

จากข้อมูลดังกล่าว
ทำให้บริษัทสามารถสร้างสรรค์กิจกรรมทางการตลาดและการส่งเสริมการขายได้สอดคล้องกับลักษณะความต้องการของกลุ่มลูกค้าเป้าหมาย
นอกจากนี้ พนักงานขายหน้าร้านจะสามารถเรียกดูบันทึกประวัติการซื้อของลูกค้าที่เป็นสมาชิกได้ทันที
ส่งผลให้สามารถนำเสนอผลิตภัณฑ์ได้ตรงตามความต้องการ หรือแก้ปัญหาให้กับลูกค้าได้ทันท่วงที

-   การสร้าง “ Beauty Community ”

ปัจจุบันสื่อออนไลน์เข้ามามีบทบาทมากขึ้นตามลำดับในการสื่อสารระหว่างกัน
บริษัทเล็งเห็นโอกาสทางการตลาดในการเข้าถึงผู้บริโภคที่เป็นกลุ่มลูกค้าเป้าหมายของบริษัทผ่านทางสื่ออินเตอร์เน็ตรูปแบบต่างๆ
ซึ่งทำให้เกิดการสื่อสารโต้ตอบกับลูกค้าได้อย่างสะดวก รวดเร็ว
และสามารถรับทราบความต้องการของแต่ละบุคคล ตลอดจนรับทราบถึงปัญหาของสินค้าหรือบริการ
โดยบริษัทได้สร้างสรรสื่อออนไลน์ในรูปแบบต่างๆ ดังนี้

Facebook: www.facebook.com/beautybuffetfanpage,
www.facebook.com/beautycottageshop,
www.facebook.com/madeinnaturefanpage

Youtube channel: Beautybuffet live , Beautybuffetcottageshop

Jeban: http://www.jeban.com/viewtopic.php?t=150422

การสร้างสื่อออนไลน์ดังกล่าว
มิได้มีจุดมุ่งหมายในการส่งสารเพื่อประชาสัมพันธ์สินค้าและส่งเสริมการขายเพียงอย่างเดียว
แต่เป็นนำเสนอรูปแบบแนวคิดต่างๆในชีวิตประจำวัน (Life style)
ซึ่งเข้ากันได้กับแนวคิดของแบรนด์ เพื่อสร้างความน่าสนใจ
รวมทั้งให้ลูกค้ามีส่วนร่วมในการนำเสนอแนวคิดใหม่ๆ เช่น วิธีการแต่งหน้ารูปแบบใหม่
การนำรูปแบบการตกแต่งของแบรนด์ไปใช้ในชีวิตประจำวัน เป็นต้น รวมทั้งมีการจัดกิจกรรมต่างๆ
เช่น การประกวดถ่ายรูปแต่งหน้า เป็นต้น เพื่อให้ลูกค้าติดตามเป็นชุมชนความงามออนไลน์ หรือ
“Beauty Community”
ซึ่งบริษัทจะเป็นเสมือนหนึ่งเจ้าของบ้านในขณะที่ลูกค้าเปรียบเสมือนเพื่อนที่มาเยี่ยมเยือน
โดยมีวัตถุประสงค์เพื่อสร้างการสื่อสารแบบสองทางและสร้างความสัมพันธ์ที่ดีกับลูกค้าในระยะยาว

-   การส่งเสริมการขายอย่างต่อเนื่อง

เพื่อให้ข้อมูลข่าวสารของผลิตภัณฑ์เข้าถึงผู้บริโภคในวงกว้าง บริษัทมีการจัดทำสื่อโฆษณาดั้งเดิม
(Traditional media)
ในรูปแบบต่างๆเพื่อย้ำให้ผู้บริโภคจดจำได้ถึงแบรนด์ของบริษัทรวมถึงประชาสัมพันธ์ผลิตภัณฑ์ใหม่
โดยบริษัทมีการประชาสัมพันธ์ในสื่อต่างๆที่สามารถเข้าถึงกลุ่มลูกค้าเป้าหมายของบริษัท ดังนี้

-   สื่อโฆษณาทางฟรีทีวีช่องต่างๆ ออกอากาศในรายการหลักของแต่ละช่อง

-   สื่อโฆษณาทางเคเบิ้ลทีวี โดยออกอากาศทางกล่องทีวีดาวเทียม อาทิเช่น GMM Z ผ่านช่อง
    Play Channel “My Play Lady” เป็นรายการสดทุกวันจันทร์ – ศุกร์เวลา 17:00 –
    18:00 น. และออกอากาศซ้ำในช่วงเวลา 12:00 – 13:00 น.

-   สื่อนิตยสาร โดยเน้นนิตยสารที่มีกลุ่มเป้าหมายเป็นวัยรุ่น อาทิเช่น S Cawaii, Cleo,
    Kazz, Oops เป็นต้น

-   การลงประชาสัมพันธ์กับสื่อนิตยสารและอื่นๆในรูปแบบของการฝากข่าวประชาสัมพันธ์
    เช่นนิตยสารลิซ่านิตยสารสวีตตี้นิตยสารสลิมมิ่ง  www.jeban.com เป็นต้น

ทั้งนี้ ในปัจจุบันบริษัทจะมุ่งเน้นการโฆษณาแบบ Traditional media สำหรับแบรนด์ บิวตี้ บุฟเฟต์
เป็นหลัก เนื่องจากมีสาขาทั่วประเทศทำให้ผู้บริโภคสามารถเข้าถึงได้ง่าย
ซึ่งทำให้การโฆษณามีประสิทธิผลสูงสุด

กลุ่มลูกค้าเป้าหมาย

ด้วยผลิตภัณฑ์ของบริษัทซึ่งมีลักษณะเป็นสินค้าอุปโภคบริโภค (Consumer Products)
และด้วยแนวทางการดำเนินธุรกิจที่มุ่งเน้นการจัดจำหน่ายโดยการขายปลีก
ทำให้กลุ่มลูกค้าเป้าหมายของบริษัทคือผู้บริโภคขั้นสุดท้าย (End-user)
โดยเฉพาะกลุ่มผู้หญิงซึ่งมีแนวโน้มและลักษณะนิสัยในการใช้ผลิตภัณฑ์เครื่องสำอางและบำรุงผิวมากกว่าผู้ชาย
ผลิตภัณฑ์ที่จำหน่ายผ่าน บิวตี้ บุฟเฟต์บิวตี้ คอทเทจ และผ่านโมเดิร์นเทรด
ได้รับการวางตำแหน่งทางการตลาดที่แตกต่างกัน ดังนั้นจึงมีกลุ่มลูกค้าเป้าหมายที่แตกต่างกันด้วย
ดังนี้

-   กลุ่มลูกค้าเป้าหมายของ บิวตี้ บุฟเฟต์

ผลิตภัณฑ์ที่จำหน่ายในร้านบิวตี้ บุฟเฟต์ เป็นผลิตภัณฑ์ที่มีความหลากหลาย สีสันสดใส
ราคาไม่แพงเมื่อเทียบกับเครื่องสำอางที่จำหน่ายผ่านร้านค้าปลีกในตลาดโดยรวม
ดังนั้นกลุ่มลูกค้าเป้าหมายจึงได้แก่กลุ่มวัยรุ่นในช่วงตั้งแต่มัธยมต้นจนถึงวัยทำงาน
ที่ต้องการใช้เครื่องสำอางในการดูแลตนเอง และเสริมสร้างบุคลิกภาพให้ทันสมัย

-   กลุ่มลูกค้าเป้าหมายของ บิวตี้ คอทเทจ

ผลิตภัณฑ์ที่จำหน่ายในร้าน บิวตี้ คอทเทจ
เป็นผลิตภัณฑ์ที่เน้นการบำรุงผิวด้วยสารสกัดจากธรรมชาตินานาชนิด
นำเสนอด้วยรูปแบบบรรจุภัณฑ์ที่สวยงามน่าสนใจ
ดังนั้นกลุ่มลูกค้าเป้าหมายจึงได้แก่กลุ่มนักศึกษามหาวิทยาลัย และวัยทำงานขึ้นไป
ที่ต้องการการบำรุงผิวในระดับที่มากขึ้น ผนวกกับการสร้างบุคลิกภาพที่เรียบหรู

-   กลุ่มลูกค้าเป้าหมายของ เมด อิน เนเจอร์

เมด อิน เนเจอร์ ซึ่งจัดจำหน่ายผ่านทางโมเดิร์นเทรด เป็นผลิตภัณฑ์ที่ใช้ในชีวิตประจำวันทั่วไป
สร้างความแตกต่างโดยการใช้วัตถุดิบคุณภาพดีและผลิตจากธรรมชาติ
ลูกค้าเป้าหมายจึงได้แก่กลุ่มบุคคลทั้งหญิงและชายที่ให้ความสำคัญกับการดูแลตนเอง
และเป็นลูกค้าทั่วไปของซุปเปอร์มาร์เก็ต

ภาวะอุตสาหกรรมและสภาพการแข่งขัน

1.  ภาวะอุตสาหกรรม

-   โอกาสในประเทศไทย

ผลิตภัณฑ์เครื่องสำอางและบำรุงผิว
จัดเป็นหนึ่งในสินค้าอุปโภคบริโภคที่ได้รับความนิยมสำหรับการดำรงชีวิตของคนในสังคมปัจจุบัน
โดยเฉพาะสุภาพสตรีที่ต้องการเสริมสร้างบุคลิกภาพ และต้องการถนอมรักษาผิวพรรณให้ดูดีอยู่เสมอ
ซึ่งกลุ่มลูกค้าสุภาพสตรีที่นิยมใช้เครื่องสำอางครอบคลุมตั้งแต่กลุ่มผู้ที่ย่างเข้าสู่วัยรุ่นจนถึงวัยสูงอายุ
และในปัจจุบันการใช้ผลิตภัณฑ์เครื่องสำอางและบำรุงผิวได้แพร่หลายมากขึ้นในกลุ่มสุภาพบุรุษ
โดยจะเห็นได้จากเพิ่มขึ้นของการโฆษณาประชาสัมพันธ์ที่มุ่งเน้นกลุ่มเป้าหมายที่เป็นสุภาพบุรุษโดยตรง
ด้วยเหตุนี้จึงทำให้มูลค่าตลาดของเครื่องสำอางในประเทศไทยเติบโตอย่างต่อเนื่องตลอดมา ดังภาพ

มูลค่าตลาดเครื่องสำอางในประเทศ (ล้านบาท)

[]

  ------------------------------------- -------- -------- -------- -------- --------
  ปี                                     2007     2008     2009     2010     2011

  มูลค่าตลาดเครื่องสำอางในประเทศ (ล้านบาท)   28,000   31,000   33,000   35,800   40,000
  ⁽¹⁾                                                                       

  อัตราการเติบโตเปรียบเทียบกับเครื่องชี้วัดต่างๆ                                        

  มูลค่าตลาดเครื่องสำอางในประเทศ            12.0%    10.7%    6.5%     8.5%     11.7%

  อัตราการเจริญเติบโตทางเศรษฐกิจ⁽²⁾         5.0%     2.5%     -2.3%    7.8%     1.5%

  อัตราการเติบโตของจำนวนประชากร⁽³⁾        0.3%     0.6%     0.2%     0.6%     0.3%
  ------------------------------------- -------- -------- -------- -------- --------

ที่มา: (1) ฝ่ายวิจัยธุรกิจ ธนาคารกรุงไทย โดยเป็นข้อมูล ณ เดือนพฤษภาคม 2553
อย่างไรก็ตาม
การประมาณการดังกล่าวสอดคล้องกับตัวเลขมูลค่าตลาดเครื่องสำอางภายในประเทศที่เปิดเผยโดยสภาอุตสาหกรรมแห่งประเทศไทย
ณ วันที่ 19 มกราคม 2555

(2) สำนักงานคณะกรรมการพัฒนาเศรษฐกิจและสังคมแห่งชาติ

(3) ธนาคารแห่งประเทศไทย

มูลค่าตลาดของเครื่องสำอางในประเทศมีการเติบโตอย่างต่อเนื่อง โดยมีอัตราการเติบโตเฉลี่ยในปี
2550 – 2554 ประมาณร้อยละ 9.4
โดยจากตารางข้างต้นจะเห็นได้ว่าอัตราการเติบโตของตลาดเครื่องสำอางได้รับผลกระทบจากสภาวะเศรษฐกิจน้อยมากแม้ว่าผลิตภัณฑ์เครื่องสำอางและบำรุงผิวจะจัดเป็นสินค้าฟุ่มเฟือยที่มีราคาค่อนข้างสูง
เนื่องจากแนวคิดในสังคมปัจจุบันที่ส่งเสริมการมีบุคลิกภาพที่ดี
ทำให้ผู้บริโภคให้ความสำคัญกับรายจ่ายในส่วนนี้ นอกจากนี้
เมื่อเปรียบเทียบกับการเติบโตของจำนวนประชากรที่มีอัตราเฉลี่ยประมาณร้อยละ 0.4
จะเห็นได้ว่าอัตราการบริโภคเครื่องสำอางต่อคนสูงขึ้นอย่างต่อเนื่อง ซึ่งเป็นไปได้จาก 2 กรณี
ได้แก่ (1) ผลิตภัณฑ์เครื่องสำอางและบำรุงผิวแพร่หลายมากขึ้นในกลุ่มผู้ที่ไม่เคยใช้ผลิตภัณฑ์มาก่อน
เช่น กลุ่มวัยรุ่นขั้นต้นและกลุ่มสุภาพบุรุษ
ที่หันมานิยมใช้เครื่องสำอางในการส่งเสริมบุคลิกภาพมากขึ้นกว่าในอดีต และ (2)
กลุ่มผู้ที่ใช้ผลิตภัณฑ์อยู่แล้ว ให้ความสำคัญกับการดูแลตนเองมากขึ้น จึงทำให้อัตราการบริโภคเพิ่มขึ้น

ด้วยสถิติดังกล่าว
ทำให้บริษัทเชื่อมั่นว่าตลาดเครื่องสำอางในประเทศไทยจะยังคงมีแนวโน้มเติบโตอย่างต่อเนื่องและมีเสถียรภาพ
อย่างไรก็ตามผู้ผลิตและผู้จัดจำหน่ายต้องมีการปรับตัวให้ทันต่อกระแสนิยมของผู้บริโภคที่เปลี่ยนแปลงอย่างรวดเร็ว
รวมทั้งควรมีการพัฒนาส่วนประกอบต่างๆเพื่อการผลิตสินค้าที่มีคุณภาพสูงขึ้นและมีความหลากหลายมากขึ้น
เพื่อตอบสนองความต้องการของผู้บริโภคได้กว้างขึ้น

-   โอกาสในต่างประเทศ

ประเทศไทยมีความได้เปรียบดุลการค้าของสินค้าเครื่องสำอางหรือมีมูลค่าการส่งออกมากกว่ามูลค่าการนำเข้าทั้งในตลาดอาเซียนและตลาดโลกอย่างต่อเนื่อง
โดยมูลค่าการส่งออกและนำเข้าเครื่องสำอางสำหรับปี 2543 – 2554 ดังภาพ

มูลค่าการนำเข้าเครื่องสำอาง (ล้านเหรียญดอลล่าร์สหรัฐ) มูลค่าการส่งออกครื่องสำอาง
(ล้านเหรียญดอลล่าร์สหรัฐ)

[][]

ที่มา: อ้างอิงจาก Global Trade Atlas (2012) โดยเป็นข้อมูลประกอบการเสวนาเรื่อง
“AEC กับความท้าทายของอุตสาหกรรมเครื่องสำอางไทย” จัดโดยสภาอุตสาหกรรมแห่งประเทศไทย
เมื่อวันที่ 27 มิถุนายน 2555

จากการเตรียมตัวเข้าสู่ประชาคมเศรษฐกิจอาเซียน (ASIAN Economic Community: AEC)
และการเปิดเสรีทางการค้า (Free Trade Area: FTA)
ส่งผลให้ภาษีนำเข้าและส่งออกเครื่องสำอางส่วนใหญ่ของไทยกับประเทศในกลุ่มประชาคมอาเซียนลดลงเหลือร้อยละ
0 ตั้งแต่ช่วงต้นปี 2553 เป็นต้นมา ทำให้มูลค่าการนำเข้าและส่งออกเครื่องสำอางของปี 2553
เติบโตอย่างก้าวกระโดดจากปีก่อนหน้าและเติบโตอย่างต่อเนื่องในปี 2554

โอกาสจาก AEC และการเปิดเสรีทางการค้าดังกล่าว
ทำให้ประเทศไทยสามารถส่งออกเครื่องสำอางได้มากขึ้น
โดยเฉพาะการส่งออกไปสู่ประเทศในกลุ่มอาเซียนด้วยกัน โดยในปี 2554
ไทยมีมูลค่าการส่งออกเครื่องสำอางสู่อาเซียนประมาณร้อยละ 42 ของมูลค่าการส่งออกโดยรวม
แต่ในทางกลับกัน AEC
และการเปิดเสรีทางการค้าก็ส่งผลให้การแข่งขันในตลาดเครื่องสำอางในประเทศเพิ่มสูงขึ้นด้วย
โดยกลุ่มประเทศที่มีสัดส่วนมูลค่าการนำเข้าสูงสุดคือกลุ่มยุโรป ซึ่งมีมูลค่าการนำเข้าประมาณร้อยละ
32 ของมูลค่าการนำเข้าเครื่องสำอางโดยรวม อย่างไรก็ตาม
ตลาดเครื่องสำอางนำเข้าที่น่าจับตามองคือตลาดเครื่องสำอางนำเข้าจากประเทศจีนและเกาหลีใต้
ซึ่งถึงแม้ว่าจะมีสัดส่วนมูลค่าการนำเข้าไม่มากนัก หรือรวมกันประมาณร้อยละ 8
ของมูลค่าการนำเข้าโดยรวม แต่มีสัดส่วนการเติบโตโดยเฉลี่ยในปี 2553 – 2554 ค่อนข้างสูง
หรือประมาณร้อยละ 36 และร้อยละ 32 ตามลำดับ
ซึ่งจะเห็นได้ว่ากระแสนิยมผลิตภัณฑ์เครื่องสำอางและบำรุงผิวในประเทศไทยเปิดรับสินค้าจากประเทศดังกล่าวเพิ่มขึ้น

สำหรับแนวโน้มการแข่งขันของตลาดนำเข้าและส่งออกเครื่องสำอางในอนาคต
คาดว่าจะมีแบรนด์ระดับบนจากต่างประเทศเข้ามาแข่งขันเพิ่มขึ้นจากประเทศในแถบยุโรป
สหรัฐอเมริกา และญี่ปุ่น รวมทั้งมีสินค้าราคาถูกจากจีน และประเทศที่มีต้นทุนแรงงานต่ำ เช่น
อินโดนีเซีย เข้ามาแข่งขันในตลาดล่าง
โดยผู้ประกอบการไทยควรต้องปรับตัวเพื่อพัฒนาข้อได้เปรียบในการแข่งขัน
โดยเฉพาะในตลาดระดับกลาง
โดยการสร้างแบรนด์และผลิตภัณฑ์ที่มีเอกลักษณ์เป็นของตนเองเพื่อส่งออกไปแข่งขันในตลาดโลก
(ที่มา: รวบรวมจากเอกสารประกอบการเสวนา “AEC
กับความท้าทายของอุตสาหกรรมเครื่องสำอางไทย” และกรมศุลกากร)

ทั้งนี้ บริษัทได้เริ่มเปิดตลาดเครื่องสำอางในต่างประเทศตั้งแต่ต้นปี 2555 เป็นต้นมา
โดยเริ่มจากกัมพูชาเป็นแห่งแรก
และมีแผนการขยายการจัดจำหน่ายสู่ประเทศอื่นๆที่มีศักยภาพในอนาคต
โดยบริษัทเชื่อว่าเอกลักษณ์ของแบรนด์ที่ได้สร้างขึ้น รวมทั้งคุณภาพมาตรฐานของสินค้า
จะช่วยสร้างโอกาสและความได้เปรียบในการแข่งขันในตลาดต่างประเทศได้เป็นอย่างดี

2.  สภาพการแข่งขัน

ธุรกิจการจัดจำหน่ายผลิตภัณฑ์เครื่องสำอางและบำรุงผิวเป็นตลาดที่มีการแข่งขันสูง
ทั้งในส่วนของตลาดเครื่องสำอางนำเข้าที่ได้รับลิขสิทธิ์เครื่องหมายการค้าจากต่างประเทศและเครื่องสำอางที่เป็นตราสินค้าของไทย
เนื่องจากเป็นธุรกิจที่มีมูลค่าตลาดสูงรวมทั้งมีแนวโน้มการเติบโตอย่างต่อเนื่อง ทั้งนี้
ผู้ประกอบการรายย่อยสามารถเริ่มต้นธุรกิจได้ง่าย
โดยอาจเริ่มจากการเปิดสาขาหรือศูนย์การจำหน่ายจำนวนน้อย
ซึ่งใช้เงินลงทุนและเงินทุนหมุนเวียนในเบื้องต้นจำนวนไม่มากนัก
ส่งผลให้มีผู้ประกอบการรายใหม่เข้ามาแข่งขันในธุรกิจเป็นจำนวนมาก
อย่างไรก็ตามการดำรงอยู่ในธุรกิจในระยะยาวถือเป็นความท้าทายของผู้ประกอบการรายใหม่
เนื่องจากศักยภาพในการแข่งขันที่สำคัญได้แก่ ความได้เปรียบของสถานที่จำหน่าย
และการสร้างเอกลักษณ์ของผลิตภัณฑ์และแบรนด์ให้เป็นที่จดจำของผู้บริโภค
ซึ่งในปัจจุบันสถานที่จำหน่ายที่โดดเด่นได้ถูกจับจองโดยผู้ประกอบการเดิมเกือบทั้งหมดแล้ว
ประกอบกับการขยายสาขาหรือการสร้างตัวแทนขายจำนวนมากเพื่อให้สามารถเข้าถึงผู้บริโภคได้ในวงกว้างจะต้องใช้เงินทุนหมุนเวียนที่ค่อนข้างมาก
รวมทั้งการสร้างความน่าสนใจให้กับผลิตภัณฑ์จำเป็นต้องอาศัยประสบการณ์และความชำนาญในธุรกิจ
ดังนั้นผู้ประกอบการรายย่อยจำนวนมากในอุตสาหกรรมการจัดจำหน่ายผลิตภัณฑ์เครื่องสำอางและบำรุงผิวจึงมีขนาดค่อนข้างเล็กและมีการกระจายสินค้าอยู่ในวงจำกัด

ทั้งนี้ ผู้ประกอบการในธุรกิจจัดจำหน่ายผลิตภัณฑ์เครื่องสำอางและบำรุงผิว
อาศัยช่องทางการจัดจำหน่าย 3 ช่องทางหลัก (อ้างอิงจากศูนย์วิจัยกสิกรไทย และ Positioning
Magazine) ได้แก่

-   การจัดจำหน่ายโดยวิธีการขายตรงชั้นเดียวหรือหลายชั้น (Directsales and
    Multi-level marketing) คิดเป็นสัดส่วนประมาณร้อยละ 50
    ของมูลค่าตลาดเครื่องสำอางโดยรวม
    มีทั้งเครื่องสำอางจากต่างประเทศและเครื่องสำอางที่ผลิตในประเทศไทย
    การจัดจำหน่ายโดยช่องทางนี้มีสัดส่วนสูงสุดเนื่องจากผลิตภัณฑ์สามารถเข้าถึงตัวผู้บริโภคได้จากเครือข่ายตัวแทนขาย
    ซึ่งมีค่าใช้จ่ายเบื้องต้นที่ต่ำกว่าการประชาสัมพันธ์ทางสื่อสาธารณะ

-   การจำหน่ายผ่านห้างสรรพสินค้า (Counter sales) คิดเป็นสัดส่วนประมาณร้อยละ 30
    ของมูลค่าตลาดเครื่องสำอางโดยรวม
    ซึ่งส่วนใหญ่จะเป็นเครื่องสำอางระดับบนที่ใช้ลิขสิทธิ์เครื่องหมายการค้าจากต่างประเทศ

-   การจัดจำหน่ายผ่านร้านค้าปลีกทั่วไปและอื่นๆ คิดเป็นสัดส่วนประมาณร้อยละ 20
    ของมูลค่าตลาดเครื่องสำอางโดยรวม

ผู้ประกอบการที่จัดจำหน่ายผลิตภัณฑ์โดยวิธีการขายตรงและจำหน่ายผ่านเคาท์เตอร์ห้างสรรพสินค้าถือได้ว่าเป็นคู่แข่งทางอ้อมของบริษัท
เนื่องจากมีกลุ่มลูกค้าเป้าหมายที่มีพฤติกรรมการเลือกซื้อที่แตกต่างจากกลุ่มลูกค้าเป้าหมายของบริษัท
โดยกลุ่มขายตรงจะเน้นการเข้าถึงและแนะนำสินค้าต่อผู้บริโภคโดยตรงผ่านทางตัวแทนขาย
ในขณะที่กลุ่มเคาท์เตอร์ห้างสรรพสินค้าส่วนใหญ่จะมุ่งเน้นการจำหน่ายเครื่องสำอางราคาสูงจากต่างประเทศโดยจับตลาดลูกค้าระดับบนที่มีกำลังซื้อสูง

ดังนั้นคู่แข่งทางตรงของบริษัทจึงได้แก่กลุ่มผู้ประกอบการที่จัดจำหน่ายผลิตภัณฑ์ผ่านช่องทางร้านค้าปลีกทั่วไป
ทั้งผู้ประกอบการที่เป็นบริษัทข้ามชาติและผู้ประกอบการสัญชาติไทย
โดยคู่แข่งที่บริษัทให้ความสำคัญคือกลุ่มผู้ประกอบการที่จัดจำหน่ายสินค้าที่มีลักษณะใกล้เคียงกับสินค้าของบริษัท
มีกลุ่มลูกค้าเป้าหมายที่เป็นวัยรุ่นถึงวัยทำงาน นำเสนอราคาขายในระดับที่ใกล้เคียงกัน
และที่สำคัญคือมีแบรนด์ซึ่งเป็นที่จดจำของลูกค้า
รวมทั้งมีการกระจายสินค้าที่เข้าถึงผู้บริโภคในวงกว้าง ซึ่งได้แก่

  ---------------------------------------------------------------------------------------------------------------------------------------
  ตราสินค้า          Orient Princess         Cute Press          BB,      Karmarts      The Body     Yves Rocher   Etude House   Skin Food
                                                               BC⁽¹⁾                  Shop                                     
  ---------------- ----------------------- ------------------- -------- ------------- ------------ ------------- ------------- ----------
  ผู้จัดจำหน่าย        บจ.โอ.พี.เนเชอรัลโปรดักส์   บจ.เอสเอสยูพีกรุงเทพ   BEAUTY   บมจ.คาร์มาร์ท   บจ.เอิร์ธแคร์   บจ.อีฟโรเช่     บจ.คอสเมกก้า   บจ.มาลาคี
                                           1991                                                    (ประเทศไทย)                 

  ปีที่ก่อตั้งบริษัท       2528                    2519                2543     2537 ⁽²⁾      2536         2535          2543          2548

  จำนวนปีดำเนินงาน   27 ปี                    36 ปี                12 ปี     18 ปี          19 ปี         20 ปี          12 ปี          7 ปี

  ทุนชำระแล้ว⁽³⁾     78.00                   70.00               300.00   360.00        55.00        12.50         1.00          5.00

  รายได้รวม ⁽³⁾     2,840.95                1,013.06            615.31   381.42        386.69       350.89        286.65        236.78

  จุดจำหน่าย ⁽⁴⁾     287 ⁽⁵⁾                 702 ⁽⁶⁾             148      689⁽⁷⁾        54           36            46            38

  ส่วนแบ่งตลาด⁽⁸⁾    35.5%                   12.7%               7.7%     4.8%          4.8%         4.4%          3.6%          3.0%
  ---------------------------------------------------------------------------------------------------------------------------------------

หมายเหตุ: (1)บิวตี้ บุฟเฟต์ และ บิวตี้ คอทเทจ

(2)บมจ.คาร์มาร์ท ก่อตั้งในปี 2537 แต่เริ่มดำเนินธุรกิจการจัดจำหน่ายเครื่องสำอางในปี 2554

(3)หน่วยล้านบาท อ้างอิงจากงบการเงินสิ้นสุด ณ 31 ธันวาคม 2554 ยกเว้น บจ.เอสเอสยูพี
กรุงเทพ 1991 ซึ่งอ้างอิงจากงบการเงินสิ้นสุด
31 มีนาคม 2554 และ BEAUTY ซึ่งทุนชำระแล้วอ้างอิงจากทุนชำระแล้วหลังจากเข้าจดทะเบียน

(4)จุดจำหน่าย หมายถึงสาขา รวมทั้งจุดจำหน่ายอื่นๆ ซึ่งส่วนใหญ่รวบรวมจากเวปไซด์
และเฟสบุ๊กของแบรนด์ต่างๆ ณ เดือนกรกฎาคม 2555

(5)จุดจำหน่ายของ Orient Princess อ้างอิงจากแคตตาล๊อก Beauty Book 2012
ซึ่งเผยแพร่โดย บจ.โอ.พี.เนเชอรัลโปรดักส์

(6)Cute Press มีการจัดจำหน่ายผ่านสาขาและจุดจำหน่ายจำนวน 202 สาขา
ตัวแทนจำหน่ายประมาณ 500 ราย และผ่านแคตตาล๊อก

(7)Karmarts มีสาขาจำนวน 39 สาขา และตัวแทนจำหน่ายรายใหญ่และรายย่อยรวม 650 ราย
(ณ สิ้นปี 2554) และมีการจัดจำหน่ายผ่าน

ช่องทางอื่นๆด้วย เช่น ร้านสะดวกซื้อ แคตตาล๊อก ตัวแทนจำหน่าย คอลล์เซ็นเตอร์ เป็นต้น
(ข้อมูลจาก 56-1 ของ บมจ.คาร์มาร์ทปี 2554)

(8)ส่วนแบ่งการตลาด อ้างอิงจากยอดขายของแต่ละบริษัท หารด้วย
มูลค่าตลาดเครื่องสำอางที่จำหน่ายผ่านผ่านช่องทางร้านค้าปลีกทั่วไปและ

อื่นๆ ซึ่งมีสัดส่วนประมาณร้อยละ 20 ของมูลค่าตลาดเครื่องสำอางรวมปี 2554 (40,000 x 20%
= 8,000 ล้านบาท)

บริษัทมีส่วนแบ่งการตลาดอยู่ในระดับปานกลางเมื่อเทียบกับคู่แข่งที่สำคัญดังตาราง อย่างไรก็ตาม
เมื่อเปรียบเทียบกับคู่แข่งขันที่มีส่วนแบ่งทางการตลาดสูงกว่า
จะเห็นได้ว่าบริษัทมีการขยายตัวของรายได้และสาขาที่ค่อนข้างรวดเร็ว
โดยผู้บริหารมองว่าศักยภาพในการแข่งขันและความได้เปรียบในธุรกิจที่สำคัญของบริษัท เกิดขึ้นจาก

-   บริษัทมีแบรนด์ที่หลากหลาย ทั้งแนวคิดของ Shop Brand ซึ่งได้แก่ บิวตี้ บุฟเฟต์ และ บิวตี้
    คอทเทจ รวมทั้งแบรนด์ต่างๆที่มีเอกลักษณ์ของตนเองที่จำหน่ายภายใต้ Shop Brand ดังกล่าว
    ซึ่งสร้างความน่าสนใจให้กับภาพลักษณ์และผลิตภัณฑ์ของบริษัท

-   การติดตามกระแสนิยมของตลาดทั้งในและต่างประเทศอย่างต่อเนื่อง
    เพื่อนำมาเป็นแนวทางในการพัฒนาผลิตภัณฑ์ที่สอดคล้องกับความต้องการของผู้บริโภค

-   คุณภาพของผลิตภัณฑ์เทียบเคียงได้กับเครื่องสำอางจากต่างประเทศ
    แต่ได้รับการปรับปรุงให้เหมาะสำหรับลักษณะผิวและสีผิวที่เป็นเอกลักษณ์ของคนไทย

-   การออกแบบบรรจุภัณฑ์ที่สวยงาม ซึ่งสร้างความน่าสนใจให้กับผู้บริโภค

-   การสั่งซื้อสินค้าจากโรงงานผลิตหลายแห่งที่มีความเชี่ยวชาญการผลิตสินค้าที่แตกต่างกัน
    ทำให้เกิดความยืดหยุ่นในการผลิตรวมทั้งการออกผลิตภัณฑ์ใหม่

-   การวางระบบการบริหารจัดการโดยใช้โปรแกรมคอมพิวเตอร์ในการควบคุมการขายและการบริหารคลังสินค้า
    รวมทั้งมีระบบการจัดเก็บข้อมูลลูกค้าเพื่อการพัฒนาระบบลูกค้าสัมพันธ์
    เพื่อการเข้าถึงความต้องการของผู้บริโภคให้มากขึ้น

-   อำนาจต่อรองกับศูนย์การค้าในการขยายสาขา โดยบริษัทมีสถานะเป็นลูกค้ารายสำคัญ (Key
    Account) ของศูนย์การค้าหลายแห่ง
    ส่งผลให้ได้รับข้อเสนอการเปิดสาขาที่รวดเร็วและมีอำนาจต่อรองที่มากขึ้นกว่าลูกค้าทั่วไป

โดยสรุปแล้ว แม้ว่าตลาดของผลิตภัณฑ์เครื่องสำอางและบำรุงผิวจะมีอัตราการแข่งขันที่สูง
ทั้งจากคู่แข่งขันในประเทศและผลิตภัณฑ์นำเข้าจากต่างประเทศซึ่งมีแนวโน้มที่เพิ่มขึ้นจากการ AEC
และการเปิดเสรีทางการค้า แต่บริษัทเชื่อมั่นว่าด้วยศักยภาพในการแข่งขัน
ประกอบกับประสบการณ์ในการดำเนินธุรกิจ
จะส่งผลให้บริษัทสามารถปรับตัวเพื่อสร้างความได้เปรียบในอุตสาหกรรมทั้งในประเทศและต่างประเทศ
ซึ่งคาดว่าจะส่งผลให้เกิดการเติบโตอย่างต่อเนื่องในอนาคต

การจัดหาผลิตภัณฑ์

ขั้นตอนการจัดหาผลิตภัณฑ์

บริษัทไม่มีนโยบายการผลิตสินค้าด้วยตนเอง
ผลิตภัณฑ์ทั้งหมดจะได้รับการผลิตจากบริษัทผู้ผลิตหลายรายที่มีความเชี่ยวชาญเฉพาะด้านสำหรับผลิตภัณฑ์ประเภทต่างๆโดยขั้นตอนการจัดหาผลิตภัณฑ์ดังแสดงในแผนภาพ

[]

การพัฒนาผลิตภัณฑ์ใหม่จะดำเนินการโดยฝ่ายพัฒนาผลิตภัณฑ์ร่วมกับฝ่ายการตลาดเริ่มจาก (1)
การสำรวจกระแสนิยมและแนวโน้มของตลาดทั้งในประเทศไทยและต่างประเทศ และ (2)
ทำการวางแนวคิดผลิตภัณฑ์เบื้องต้น
ซึ่งหมายถึงการกำหนดลักษณะและคุณสมบัติของผลิตภัณฑ์เบื้องต้นให้สอดคล้องกับความต้องการของตลาด
ทั้งในส่วนของคุณสมบัติทั่วไป เช่น สี กลิ่น ความข้น และคุณสมบัติเฉพาะ เช่น การต้านอนุมูลอิสระ
การลดเลือนริ้วรอย เป็นต้น รวมทั้งกำหนดส่วนผสมหลัก (Active Ingredient)
ที่ให้คุณสมบัติเฉพาะที่ต้องการพร้อมทั้ง (3) ทำการออกแบบบรรจุภัณฑ์สำหรับผลิตภัณฑ์ดังกล่าว

ในส่วนของการผลิตนั้น ส่วนใหญ่บริษัทจะจัดหาโรงงานผลิตเนื้อผลิตภัณฑ์
และโรงงานผลิตบรรจุภัณฑ์แยกออกจากกัน โดย (4) บรรจุภัณฑ์ที่ได้รับการออกแบบโดยบริษัท
จะถูกส่งไปที่โรงงานผู้ผลิตบรรจุภัณฑ์โดยเฉพาะทั้งในประเทศไทยและต่างประเทศ
โดยบรรจุภัณฑ์ต้นแบบจะถูกส่งไปทดสอบที่โรงงานผู้ผลิตเนื้อผลิตภัณฑ์
เพื่อให้มั่นใจว่าวัสดุบรรจุภัณฑ์และตัวเนื้อผลิตภัณฑ์เข้ากันได้ดี ไม่มีการรั่วซึม
รวมทั้งไม่มีข้อบกพร่องอื่นใด (5)
จากนั้นจึงทำการผลิตบรรจุภัณฑ์ทั้งหมดและจัดส่งต่อให้กับโรงงานผู้ผลิตเนื้อผลิตภัณฑ์

สำหรับตัวเนื้อผลิตภัณฑ์ที่ได้รับการวางแนวคิดเบื้องต้นได้แล้ว (6)
ฝ่ายพัฒนาผลิตภัณฑ์จะทำการสั่งผลิตกับโรงงานผู้ผลิตทั้งในและต่างประเทศที่มีความเชี่ยวชาญในการผลิตเนื้อผลิตภัณฑ์แต่ละประเภท
โดยผู้ผลิตจะเป็นผู้จัดหาวัตถุดิบทั้งหมดในการผลิต ทั้งนี้
โรงงานผู้ผลิตเนื้อผลิตภัณฑ์บางแห่งจะรับหน้าที่ผลิตบรรจุภัณฑ์ด้วย ขึ้นอยู่กับความชำนาญของโรงงาน
(7)
เนื้อผลิตภัณฑ์จะได้รับการทดสอบคุณสมบัติในทางเคมีและทางกายภาพจากโรงงานผู้ผลิตรวมทั้งบางผลิตภัณฑ์ที่มีคุณสมบัติทางเคมีเฉพาะจะถูกส่งไปทดสอบกับผู้เชี่ยวชาญภายนอกเพื่อตรวจสอบยืนยัน
นอกจากนี้บริษัทจะทำการทดสอบผลิตภัณฑ์ด้วยตนเองทุกครั้ง
เพื่อให้มั่นใจว่าคุณสมบัติของผลิตภัณฑ์เป็นไปตามที่ความต้องการ ก่อนที่จะจัดจำหน่าย (8)
ผลิตภัณฑ์สำเร็จรูปสู่ผู้บริโภค

ตามปกติแล้ว
ราคาสั่งผลิตมีความผันผวนค่อนข้างน้อยแต่หากผู้ผลิตมีความจำเป็นในการปรับราคาขึ้นจะมีการเจรจาล่วงหน้าเป็นระยะหนึ่ง
นอกจากนี้ บริษัทจะวางแผนการสั่งผลิตและการออกผลิตภัณฑ์ใหม่เป็นรายปี
ทำให้บริษัทมีความยืดหยุ่นในการปรับแผนการกำหนดราคาขาย

โครงการรับประกันความพึงพอใจของลูกค้า(Customer Satisfaction Guarantee)

ตั้งแต่ปี 2551 เป็นต้นมา โดยหากลูกค้าไม่พึงพอใจในผลิตภัณฑ์ก็สามารถคืนสินค้าได้ภายใน 14
วันเพื่อให้ลูกค้ามั่นใจถึงคุณภาพและความปลอดภัย
รวมทั้งเพื่อให้บริษัทสามารถรวบรวมข้อเสนอแนะของลูกค้าในการคืนสินค้าและนำมาพัฒนาปรับปรุงผลิตภัณฑ์ให้ดีขึ้น
ซึ่งที่ผ่านมามีมูลค่าในการคืนสินค้าน้อยมากหรือประมาณร้อยละ 0.01ของยอดขายโดยรวม
และนอกเหนือจากข้อเสนอแนะของลูกค้าจากการคืนสินค้าดังกล่าว
บริษัทไม่เคยได้รับการร้องเรียนเกี่ยวกับคุณภาพของผลิตภัณฑ์ทั้งจากลูกค้าและหน่วยงานของรัฐการรับรองจากสำนักงานคณะกรรมการอาหารและยา

ผลิตภัณฑ์เครื่องสำอางและบำรุงผิว (ไม่รวมถึงอุปกรณ์เสริมความงาม)
เป็นผลิตภัณฑ์ซึ่งต้องมีการขออนุญาตการผลิตจากสำนักงานคณะกรรมการอาหารและยา (“สำนักงาน
อ.ย.”) ตามประกาศกระทรวงสาธารณสุขโดยแบ่งออกเป็น 2 ประเภท คือ

เครื่องสำอางควบคุม โดยกระทรวงสาธารณสุขกำหนดให้เครื่องทุกประเภทเป็นเครื่องสำอางควบคุม
มีผลบังคับใช้ตั้งแต่วันที่ 26 กันยายน 2551
ซึ่งจะต้องมีการยื่นคำขอจดแจ้งเครื่องสำอางและแสดงเลขที่ใบรับแจ้งที่ได้รับการขึ้นทะเบียนไว้ในฉลากของผลิตภัณฑ์ทุกรายการ
เครื่องสำอางส่วนใหญ่ของบริษัทจัดอยู่ภายใต้ประเภทนี้

เครื่องสำอางควบคุมพิเศษ เป็นเครื่องสำอางที่มีส่วนผสมของสารควบคุมพิเศษ
ปัจจุบันมีผลิตภัณฑ์ของบริษัท 1 รายการที่จัดอยู่ในประเภทนี้ คือ Lansley White Cream Body
Hair Invisible (ครีมฟอกสีขน) ซึ่งในฉลากของผลิตภัณฑ์จะต้องแสดงเลขที่ใบรับแจ้ง
รวมถึงต้องมีเลขที่ อ.ย.สำหรับเครื่องสำอางควบคุมพิเศษ

ตัวอย่างฉลากเครื่องสำอางควบคุม

[]

ตัวอย่างฉลากเครื่องสำอางควบคุมพิเศษ

[]

ผู้ผลิตหรือผู้นำเข้าเครื่องสำอาง เป็นผู้มีหน้าที่ยื่นคำขอจดแจ้งเครื่องสำอางกับสำนักงาน อ.ย.
โดยบริษัทจะมีส่วนร่วมในการตรวจสอบฉลากสินค้าให้มีข้อความที่ถูกต้องตามกฎหมายซึ่งผลิตภัณฑ์ของบริษัทได้รับอนุญาตจากสำนักงาน
อ.ย.แล้วทั้งหมด

หลักเกณฑ์ในการคัดเลือกผู้ผลิต

บริษัทให้ความสำคัญกับคุณภาพของผู้ผลิตและผู้ขายสินค้า
โดยผู้ผลิตทั้งหมดจะต้องได้รับการรับรองจากสำนักงาน อ.ย.ตามกฎหมาย
รวมทั้งมีการกำหนดหลักเกณฑ์ในการประเมินผู้ผลิตและผู้ขายสินค้าโดยให้ความสำคัญกับคุณภาพเป็นอันดับแรก
ซึ่งหลักการประเมินผู้ผลิตและผู้ขายสินค้าแบ่งออกเป็น

ด้านคุณภาพสินค้า ระดับความสำคัญ/คะแนน ร้อยละ 50

ด้านความตรงต่อเวลาในการส่งมอบสินค้า ระดับความสำคัญ/คะแนน ร้อยละ 20

ด้านราคา ระดับความสำคัญ/คะแนน ร้อยละ 10

ด้านการบริการ ระดับความสำคัญ/คะแนน ร้อยละ 10

ระยะเวลาในการให้เครดิต ระดับความสำคัญ/คะแนน ร้อยละ 10

ผู้ผลิตรายใหญ่ของบริษัทเป็นผู้ที่ได้รับมาตรฐาน GMP (Good Manufacturing Practice)
เกือบทั้งหมด (บางรายอยู่ในระหว่างการดำเนินการ)
โดยบริษัทมีการประเมินผลผู้ผลิตและผู้ขายอย่างต่อเนื่องทุกปีเพื่อให้มั่นใจว่าแต่ละรายดำรงคุณภาพและมาตรฐานในระดับที่เหมาะสมอย่างต่อเนื่อง
ทั้งนี้ในปัจจุบันบริษัทสั่งผลิตจากผู้ผลิตเนื้อผลิตภัณฑ์จำนวนประมาณ 20 ราย
ซึ่งผลิตสินค้าที่แตกต่างกันไปตามความชำนาญของแต่ละราย
โดยมิได้พึ่งพิงผู้ผลิตรายใดรายหนึ่งอย่างมีนัยสำคัญ นอกจากนี้ สำหรับผลิตภัณฑ์ที่ได้รับความนิยม
บริษัทจะทำการจัดหาผู้ผลิต 2 รายควบคู่กันไป

ผลกระทบต่อสิ่งแวดล้อม ---ไม่มี----

สัญญาที่สำคัญในการดำเนินธุรกิจ

-   สัญญาแฟรนไชส์ “บิวตี้ บุพเฟต์” (Beauty Buffet Franchise Agreement)

บริษัทมีการจัดจำหน่ายสินค้าในลักษณะของแฟรนไชส์ให้กับผู้จัดจำหน่ายจำนวน 6 สาขา
และไม่มีนโยบายเปิดให้แฟรนไชส์ในประเทศเพิ่มอีก
อย่างไรก็ตามในกรณีที่ร้านแฟรนไชส์สาขาใดปิดตัวลง
ผู้ที่ได้รับแฟรนไชส์สามารถเปลี่ยนสถานที่จัดตั้งร้านได้ ทั้งนี้
บริษัทจัดให้มีการทำสัญญาแฟรนไชส์เป็นลายลักษณ์อักษรเพื่อความชัดเจนในการบริหารจัดการ
สาระสำคัญโดยสรุปดังนี้

คู่สัญญา (“แฟรนไชซี”)

+-----+---------+----------------------------+----------+----------+---+
| ลำ  | คู่สัญญา   |                            | สถานที่ต   | วันที่ลงนาม |   |
| ดับที่ |         |                            | ั้งแฟรนไชส์ |          |   |
+-----+---------+----------------------------+----------+----------+---+
| 1.  | ห้างหุ้น   |                            | บิ๊กซี      | 1 เมษายน |   |
|     | ส่วนสามัญ |                            | บางนา    | 2554     |   |
|     | ซี แอนด์  |                            |          |          |   |
|     | เอ็น     |                            |          |          |   |
|     | อินเตอร  |                            |          |          |   |
|     | ์เนชั่นแนล |                            |          |          |   |
|     | โดย     |                            |          |          |   |
|     | น       |                            |          |          |   |
|     | ายปรัชญา |                            |          |          |   |
|     | เลวัน    |                            |          |          |   |
+-----+---------+----------------------------+----------+----------+---+
| 2.  | ห้างหุ้น   |                            | บิ๊กซี แพร่  | 1 เมษายน |   |
|     | ส่วนสามัญ |                            |          | 2554     |   |
|     | วีแอนด์พี  |                            |          |          |   |
|     | โดย     |                            |          |          |   |
|     | นายวสันต์ |                            |          |          |   |
|     | ขอเจริญ  |                            |          |          |   |
+-----+---------+----------------------------+----------+----------+---+
| 3.  | คณะบุคคล |                            | เซ็นทรัล   | 1 เมษายน |   |
|     | ชนากานด์ |                            | ขอนแก่น   | 2554     |   |
|     | เทรดดิ้ง  |                            |          |          |   |
|     | โดย     |                            |          |          |   |
|     | น       |                            |          |          |   |
|     | ายวีระพล |                            |          |          |   |
|     | น       |                            |          |          |   |
|     | ันทนิรันดร์ |                            |          |          |   |
+-----+---------+----------------------------+----------+----------+---+
| 4.  | น.ส.    |                            | บิ๊กซี      | 1 เมษายน |   |
|     | ชนากานต์ |                            | สกลนคร   | 2554     |   |
|     | น       |                            |          |          |   |
|     | ันทนิรันดร์ |                            |          |          |   |
+-----+---------+----------------------------+----------+----------+---+
| 5.  | นาง     |                            | เซ็นทรัล   | 2        |   |
|     | นันท์พร   |                            | อุดรธานี   | กรกฎาคม  |   |
|     | ศิร      |                            |          | 2554     |   |
|     | ิวัฒนาเลิศ |                            |          |          |   |
+-----+---------+----------------------------+----------+----------+---+
| 6.  | ห้างหุ้น   |                            | โลตัส     | 11       |   |
|     | ส่วนสามัญ |                            | อุตรดิตถ์   | กรกฎาคม  |   |
|     | เ       |                            |          | 2555     |   |
|     | อสแอนด์วี |                            |          |          |   |
|     | โดย     |                            |          |          |   |
|     | นายวสันต์ |                            |          |          |   |
|     | ขอเจริญ  |                            |          |          |   |
+-----+---------+----------------------------+----------+----------+---+
| ควา |         | นายปรัชญา เลวัน              |          |          |   |
| มสัม |         | ดำรงตำแหน่งกรรมการแ         |          |          |   |
| พันธ์ |         | ละผู้บริหารของบริษัทตั้งแต่ไตรมาสที่ |          |          |   |
|     |         | 2 ปี 2555                   |          |          |   |
|     |         | ส่วนคู่สัญญาอื่นๆ                |          |          |   |
|     |         | มิได้มีความสัมพันธ์บริษัท          |          |          |   |
|     |         | หร                         |          |          |   |
|     |         | ือกับกรรมการและผู้บริหารของบริษัท |          |          |   |
+-----+---------+----------------------------+----------+----------+---+
| อ   |         | สัญญามีอายุ 5 ปีนับจากวันที่ลงนาม  |          |          |   |
| ายุส |         | สามารถต่ออายุได้              |          |          |   |
| ัญญา |         | โดยที่แฟรนไชซีมิได้ประพฤติผิดสัญญา |          |          |   |
|     |         | แ                          |          |          |   |
|     |         | ละทำตามสัญญาอย่างถูกต้องครบถ้วน |          |          |   |
+-----+---------+----------------------------+----------+----------+---+
| สา  |         | แฟรนไชซี                    |          |          |   |
| ระส |         | ได                         |          |          |   |
| ำคัญ |         | ้รับสิทธิในการทำธุรกิจร้านแฟรนไชส์ |          |          |   |
|     |         | บิวตี้ บุฟเฟต์ ตามสาขาที่ระบุไว้    |          |          |   |
|     |         |                            |          |          |   |
|     |         | แฟรนไชซี ต้องใช้ “ระบบแฟรนไชส์ |          |          |   |
|     |         | บิวตี้ บุฟเฟต์” ที่กำหนดโดยบริษัท   |          |          |   |
|     |         | ซึ่งรวมถึงการตกแต่งร้าน         |          |          |   |
|     |         | การกำหนดราคา การอบรมพนักงาน |          |          |   |
|     |         | กา                         |          |          |   |
|     |         | รควบคุมคุณภาพสินค้าและการบริการ |          |          |   |
|     |         | การใช้ระบ                   |          |          |   |
|     |         | บคอมพิวเตอร์ในการควบคุมการขาย |          |          |   |
|     |         | ฯลฯ                        |          |          |   |
|     |         | เพ                         |          |          |   |
|     |         | ื่อให้ร้านแฟรนไชส์มีมาตรฐานเดียวก |          |          |   |
|     |         | ันกับร้านสาขาที่ดำเนินการโดยบริษัท |          |          |   |
|     |         |                            |          |          |   |
|     |         | ค่าใช้จ่ายในการดำเนินงานต่างๆ   |          |          |   |
|     |         | เช่น ค่าตกแต่งร้าน ค่าแรงพนักงาน |          |          |   |
|     |         | ค่าเช่าสถานที่ เป็นต้น           |          |          |   |
|     |         | อยู่ในความรับผิดชอบของ แฟรนไชซี |          |          |   |
|     |         |                            |          |          |   |
|     |         | บริษัทจะจ                    |          |          |   |
|     |         | ัดให้มีการตรวจประเมินผลเป็นระยะ |          |          |   |
|     |         | เพื่อร                       |          |          |   |
|     |         | ักษาไว้ซึ่งมาตรฐานแบรนด์ของบริษัท |          |          |   |
|     |         |                            |          |          |   |
|     |         | แฟรนไชซี                    |          |          |   |
|     |         | ไม่สามารถโ                  |          |          |   |
|     |         | อนสิทธิในแฟรนไชส์ให้แก่บุคคลอื่นได้ |          |          |   |
|     |         | เ                          |          |          |   |
|     |         | ว้นแต่จะได้รับความยินยอมจากบริษัท |          |          |   |
|     |         | นอกจากน                    |          |          |   |
|     |         | ี้การเปลี่ยนแปลงสัดส่วนการถือหุ้นหร |          |          |   |
|     |         | ือการลงทุนในนิติบุคคลของแฟรนไชซี |          |          |   |
|     |         | ต้องได้รับความยินยอมจากบริษัท    |          |          |   |
|     |         |                            |          |          |   |
|     |         | ต                          |          |          |   |
|     |         | ลอดอายุสัญญาและภายในระยะเวลา |          |          |   |
|     |         | 5 ปีนับจากที่สัญญาสิ้นสุดลง        |          |          |   |
|     |         | แฟรนไช                     |          |          |   |
|     |         | ซีจะรักษาความลับและไม่ดำเนินธุรก |          |          |   |
|     |         | ิจในลักษณะที่เป็นการแข่งขันกับบริษัท |          |          |   |
|     |         |                            |          |          |   |
|     |         | เงื่อนไขการชำระค่าสินค้า        |          |          |   |
|     |         | ให้เป็นไปตามที่บริษัทกำหนด       |          |          |   |
+-----+---------+----------------------------+----------+----------+---+
| ค่า  |         | ค่าธรรมเนียมแรกเข้าจำนวนหนึ่ง   |          |          |   |
| ใช้จ |         | ซึ่งชำระเพียงครั้งเดียว ณ        |          |          |   |
| ่ายข |         | วันทำสัญญา                   |          |          |   |
| องแ |         |                            |          |          |   |
| ฟรน |         | แฟรนไชซี                    |          |          |   |
| ไชซี |         | สามารถซื้อสินค้าใ              |          |          |   |
|     |         | นอัตราส่วนลดตามที่ตกลงกันในสัญญา |          |          |   |
|     |         |                            |          |          |   |
|     |         | ในกรณีที่ แฟรนไชซี ต้องการ      |          |          |   |
|     |         | แฟร                        |          |          |   |
|     |         | นไชซอร์สามารถจัดหาเครื่องมือหรือ |          |          |   |
|     |         | อุปกรณ์ที่จำเป็นในการประกอบธุรกิจ |          |          |   |
|     |         | พร้อมทั้งจัดส่ง                 |          |          |   |
|     |         | พนักงานประจำสาขาให้กับแฟรนไชซี |          |          |   |
|     |         | โดย                        |          |          |   |
|     |         | แฟรนไชซีชำระราคาต่อแฟรนไชชอร์ |          |          |   |
|     |         | ตามค่าใช้จ่ายที่เกิดขึ้นจริง        |          |          |   |
|     |         | บวกกับค่าใช                  |          |          |   |
|     |         | ้จ่ายในการดำเนินงานอีกจำนวนหนึ่ง |          |          |   |
|     |         |                            |          |          |   |
|     |         | แฟรนไชซี ชำระค่าขนส่ง         |          |          |   |
|     |         | และค่าดำเนินการอื่นๆ           |          |          |   |
|     |         | เ                          |          |          |   |
|     |         | ป็นรายเดือนตามอัตราที่ตกลงร่วมกัน |          |          |   |
+-----+---------+----------------------------+----------+----------+---+

ทั้งนี้ บริษัทได้พิจารณาและกำหนดเงื่อนไขต่างๆในสัญญาแฟรนไชส์ให้เป็นเช่นเดียวกันทั้งหมดทุกราย

-   สัญญาการจัดจำหน่ายสินค้า “บิวตี้ บุพเฟต์” (Beauty Buffet Distribution
    Agreement)

ในปี 2555 บริษัทเริ่มมีการขยายการจำหนายสินค้าไปยังต่างประเทศ
โดยมีนโยบายการกระจายสินค้าผ่านผู้จัดจำหน่ายซึ่งมีความชำนาญในท้องถิ่น เริ่มต้นที่ประเทศกัมพูชา
เนื่องจากเล็งเห็นถึงศักยภาพของตลาดและของผู้จัดจำหน่าย โดยจัดทำสัญญาการจัดจำหน่ายสินค้า
มีสาระสำคัญโดยสรุปดังนี้

+----------+-----------------------------------------------------------+
| คู่สัญญา    | บริษัท มาร์เก็ต ไฟว์ จำกัด (“ผู้จัดจำหน่าย”)                        |
+----------+-----------------------------------------------------------+
| ค        | ผู้จัดจำหน่ายไม่มีความสัมพันธ์กับบริษัท                               |
| วามสัมพันธ์ |                                                           |
+----------+-----------------------------------------------------------+
| อายุสัญญา  | สัญญามีอายุ 1 ปี นับจากวันที่ 31 มกราคม 2555                      |
|          | โดยเมื่อครบอายุแล้วคู่สัญญาทั้งสองฝ่ายสามารถต่ออายุได้                 |
|          | โดยแจ้งความจำนงเป็นหนังสือไม่น้อยกว่า 30 วันล่วงหน้า                |
+----------+-----------------------------------------------------------+
| สาระสำคัญ | ผู้จัดจำหน่าย มีสิทธิในการจัดจำหน่ายผลิตภัณฑ์ของบริษัท                  |
|          | ภายใต้เครื่องหมายการค้า                                       |
|          | “by BEAUTY BUFFET” ในประเทศกัมพูชา (“เขตการขาย”)            |
|          | โดยในระหว่างอายุสัญญานี้                                       |
|          | บริษัทจะไม่แต่งตั้งผู้อื่น                                          |
|          | เป็นตัวแทนจำหน่ายหรือมอบหมายให้บุคคลใดนำสินค้าไปจำหน่ายในเขตการขาย |
|          | และผู้จัดจำหน่ายจะไม่จำหน่ายหร                                  |
|          | ือเป็นตัวแทนจำหน่ายสินค้าอื่นใดอันเป็นสินค้าประเภทเดียวกันกับสินค้าของบริษัท |
|          |                                                           |
|          | ผู้จัดจำหน่ายต้องก่อสร้างและตกแต่งร้านตามรูปแบบที่ได้รับอนุมัติจากบริษัท     |
|          |                                                           |
|          | บริษัทจ                                                     |
|          | ำหน่ายสินค้าให้แก่ผู้จัดจำหน่ายในราคาขายปลีกพร้อมส่วนลดตามอัตราที่ตกลงกัน |
|          | โดยผู้จัดจำหน่ายสามารถกำหนดราคาขายสินค้าได้เอง                   |
|          | โดยต้องได้รับอนุมัติจากบริษัทก่อน                                  |
|          |                                                           |
|          | ผู้จัดจำหน่ายจะเป็นผู้รับผิดชอบค่าใช้จ่ายในการขนส่ง ค่าประกันภัย          |
|          | และดำเนินการขนส่งสินค้าไปยังเขตการขายของผู้จัดจำหน่าย              |
|          |                                                           |
|          | ผู้จัดจำหน่ายชำระค่าสินค้าเป็นสกุลเงินบาทไทย โดยชำระค่ามัดจำร้อยละ 30  |
|          | เมื่อทำการสั่งซื้อผลิตภัณฑ์ และชำระส่วนที่เหลือร้อยละ 70 ก่อนวันส่งมอบสินค้า |
|          |                                                           |
|          | การเรียกร้องค่าเสียหาย                                        |
|          | ผู้จัดจำหน่ายจะเรียกร้องได้ไม่เกินกว่าราคาที่ตกลงซื้อขายกัน              |
|          | และต้องเรียกร้องภายในระยะเวลา 30 วัน                          |
|          | นับจากวันปรากฎเหตุความเสียหายนั้น                               |
+----------+-----------------------------------------------------------+

-   สัญญาสั่งผลิตเครื่องสำอาง (สัญญารักษาความลับในสูตรการผลิต)

โดยปกติแล้วบริษัทจะสั่งซื้อสินค้าจากโรงงานที่มีความเชี่ยวชาญในการผลิตผลิตภัณฑ์ต่างๆของบริษัท
โดยจะมีการจัดทำสัญญากับผู้ผลิตทุกรายที่มีส่วนในการควบคุมสูตรการผลิต
โดยมีสาระสำคัญคือผู้ผลิตจะไม่เปิดเผยหรือเผยแพร่สูตรหรือส่วนผสมของสินค้าและขั้นตอนการผลิตให้บุคคลอื่นได้รับทราบ
รวมถึงจะไม่ผลิตสินค้าดังกล่าวออกมาจำหน่ายเอง ทั้งนี้
ให้เงื่อนไขดังกล่าวมีผลทั้งในขณะที่ผู้ผลิตยังทำการผลิตให้กับบริษัท
และมีผลต่อเนื่องไปอีกเป็นระยะเวลา 1 - 3 ปี
(ผู้ผลิตแต่ละรายจะมีการต่อรองระยะเวลาของผลต่อเนื่องแตกต่างกัน แต่โดยรวมอยู่ในช่วง 1 – 3
ปี) หลังจากที่บริษัทยกเลิกการผลิตดังกล่าวแล้ว

งานที่ยังไม่ได้ส่งมอบ

เนื่องจากธุรกิจของบริษัทมิได้เป็นการผลิตตามคำสั่งจากลูกค้า ดังนั้นจึงไม่มีงานที่ยังไม่ได้ส่งมอบ